EL Επίσημη Εφημερίδα της Ευρωπαϊκής Ένωσης C 291/1

ΕΙΔΙΚΉ ΕΚΘΕΣΗ αριθ. 5/2005

Δαπάνες διερμηνείας του Κοινοβουλίου, της Επιτροπής και του Συμβουλίου, συνοδευόμενη από τις απαντήσεις των οργάνων

(υποβαλλόμενη δυνάμει του άρθρου 248 παράγραφος 4 δεύτερο εδάφιο της συνθήκης ΕΚ)

(2005/C 291/01)

ΠΙΝΑΚΑΣ ΠΕΡΙΕΧΟΜΕΝΩΝ

I-VIII ΣΥΝΟΨΗ

1-12 ΕΙΣΑΓΩΓΗ

13-14 ΣΤΟΧΟΣ ΚΑΙ ΕΜΒΕΛΕΙΑ ΤΟΥ ΕΛΕΓΧΟΥ

15-81 ΠΑΡΑΤΗΡΗΣΕΙΣ

15-29 Διαδικασίες που εφαρμόστηκαν προς αποφυγή της παροχής υπηρεσιών διερμηνείας που υπερβαίνουν τις πραγματικές ανάγκες

16-21 Κοινοβούλιο

22-24 Επιτροπή

25-29 Συμβούλιο

30-32 Ικανότητα παροχής όλων των αναγκαίων υπηρεσιών διερμηνείας

33-71 Κόστος της διερμηνείας

33-38 Υπολογισμός του κόστους

39-41 Ανάλυση του κόστους της διερμηνείας

42-58 Άλλοι παράγοντες που επηρεάζουν το κόστος της διερμηνείας

59-71 Ειδικές παρατηρήσεις σχετικά με τις δαπάνες για τις υπηρεσίες που παρέχονται από ελεύθερους διερμηνείς

72-81 Ποιότητα της διερμηνείας

72 Κοινοβούλιο

73-81 Επιτροπή και Συμβούλιο

82-95 ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

82 Διαδικασίες που εφαρμόστηκαν προς αποφυγή της παροχής υπηρεσιών διερμηνείας που υπερβαίνουν τις πραγματικές ανάγκες

83-84 Ικανότητα παροχής όλων των αναγκαίων υπηρεσιών διερμηνείας

85-92 Κόστος της διερμηνείας

93 Ποιότητα της διερμηνείας

94-95 Πιθανές εξελίξεις

ΠΑΡΑΡΤΗΜΑ I: Συγκεκριμένες διατάξεις που ισχύουν στο Κοινοβούλιο, στην Επιτροπή και στο Συμβούλιο

ΠΑΡΑΡΤΗΜΑ II: Μέθοδος υπολογισμού του κόστους που ανέπτυξε το Συνέδριο

Απαντήσεις των οργάνων

ΣΥΝΟΨΗ

I. Είκοσι μία είναι οι γλώσσες στις οποίες έχει παραχωρηθεί το καθεστώς των επίσημων γλωσσών και γλωσσών εργασίας των οργάνων της ΕΕ. Τα θεσμικά όργανα τα οποία, λόγω της φύσης των δραστηριοτήτων τους, χρειάζονται το μεγαλύτερο όγκο υπηρεσιών διερμηνείας είναι το Κοινοβούλιο, η Επιτροπή και το Συμβούλιο. Το Κοινοβούλιο διαθέτει δική του υπηρεσία διερμηνείας. Οι ανάγκες διερμηνείας του Συμβουλίου και της Επιτροπής καλύπτονται από τη Γενική Διεύθυνση Διερμηνείας της Επιτροπής (ΓΔ Διερμηνείας).

II. Εξαιτίας της άνισης κατανομής της ζήτησης κατά τη διάρκεια του έτους, τα ευρωπαϊκά θεσμικά όργανα απασχολούν όχι μόνο μόνιμους διερμηνείς (μόνιμους υπαλλήλους), αλλά και ελεύθερους διερμηνείς που προσλαμβάνονται ως επικουρικοί υπάλληλοι (οι οποίοι καλούνται επικουρικοί διερμηνείς συνεδριάσεων — ΕΔΣ).

III. Στόχος του ελέγχου του Συνεδρίου ήταν να εκτιμηθεί η χρηστή δημοσιονομική διαχείριση των υπηρεσιών διερμηνείας του Κοινοβουλίου, της Επιτροπής και του Συμβουλίου. Συγκεκριμένα, στόχος του ελέγχου ήταν να διαπιστωθεί εάν τα προαναφερθέντα όργανα διαθέτουν τα κατάλληλα μέσα και διαδικασίες τα οποία διασφαλίζουν ότι: — οι παρεχόμενες υπηρεσίες διερμηνείας δεν υπερβαίνουν τις πραγματικές ανάγκες, — μπορούν να παρασχεθούν όλες οι απαραίτητες υπηρεσίες διερμηνείας, — οι υπηρεσίες διερμηνείας παρέχονται με το χαμηλότερο δυνατό κόστος, — η διερμηνεία είναι υψηλής ποιότητας.

IV. Ο έλεγχος κατέδειξε ότι, ως επί το πλείστον, η ποιότητα της παρεχόμενης διερμηνείας ανταποκρίνεται στις ανάγκες και στις προσδοκίες, αλλά επίσης ότι χρειάζεται να ληφθεί μια σειρά μέτρων με σκοπό τη μείωση του κόστους και την αποφυγή της παροχής υπηρεσιών διερμηνείας που ζητούνται αλλά δεν χρησιμοποιούνται.

V. Τα κοινοτικά όργανα έχουν υιοθετήσει διαφορετικές προσεγγίσεις προκειμένου να ανταποκριθούν στις αιτήσεις για παροχή υπηρεσιών διερμηνείας. Ενώ η ΓΔ Διερμηνείας εξετάζει, μαζί με τις ΓΔ της Επιτροπής που υποβάλλουν σχετική αίτηση, ποιες υπηρεσίες διερμηνείας χρειάζονται πραγματικά και αποφασίζει ποιες αιτήσεις πρέπει να ικανοποιηθούν, τέτοιου είδους εξέταση δεν γίνεται στο Κοινοβούλιο, όπου όλες οι αιτήσεις που τηρούν τυπικά τους κανόνες γίνονται δεκτές εφόσον υπάρχουν διαθέσιμοι πόροι. Το 2004, το Συμβούλιο υιοθέτησε μια νέα διαδικασία η οποία παρέχει σαφή κίνητρα για τον περιορισμό των αιτήσεων διερμηνείας.

VI. Από υπολογισμό που πραγματοποίησε το Συνέδριο προκύπτει ότι, το 2003, το συνολικό κόστος της διερμηνείας ήταν περί τα 57 εκατομμύρια ευρώ για το Κοινοβούλιο και περί τα 106 εκατομμύρια ευρώ για την Επιτροπή, το Συμβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και ορισμένους οργανισμούς. Το μέσο κόστος ανά διερμηνέα για μια ημέρα διερμηνείας ήταν 1 476 ευρώ στο Κοινοβούλιο και 1 046 ευρώ στην Επιτροπή και στο Συμβούλιο.

VII. Ενώ τα κοινοτικά όργανα κατόρθωσαν να περιορίσουν τη διερμηνεία, η εξοικονόμηση πόρων θα μπορούσε να είναι μεγαλύτερη εάν αποφεύγονταν οι καθυστερημένες ακυρώσεις, οι αιτήσεις για συνεδριάσεις της τελευταίας στιγμής, η άνιση κατανομή των συνεδριάσεων κατά τη διάρκεια της εβδομάδας και του έτους καθώς και τα υψηλά έξοδα ταξιδίου των ΕΔΣ. Δεδομένου ότι αυτοί οι παράγοντες είναι σε μεγάλο βαθμό εκτός των δυνατοτήτων ελέγχου των υπηρεσιών διερμηνείας, πόροι θα μπορούσαν να εξοικονομηθούν μόνον εάν οι διοργανωτές των συνεδριάσεων επιδείκνυαν μεγαλύτερη προνοητικότητα.

VIII. Οι εκθέσεις συνεδρίασης, οι οποίες αναφέρουν ποιες γλώσσες χρησιμοποιήθηκαν σε μια συνεδρίαση, αποτελούν ένα εξαιρετικά χρήσιμο εργαλείο, προκειμένου να εκτιμηθεί εάν οι παρεχόμενες υπηρεσίες διερμηνείας ανταποκρίνονται στις ανάγκες των συμμετεχόντων στις συνεδριάσεις, δεν καταρτίζονται ωστόσο σε σημαντικό αριθμό περιπτώσεων. Η υποβολή προς τους διοργανωτές των συνεδριάσεων μιας κατάστασης του κόστους που συνεπάγεται μια συνεδρίαση που ακυρώνεται, όπως συμβαίνει στο Συμβούλιο, αποτελεί μια ορθή πρακτική η οποία πρέπει να εφαρμοστεί και από τα άλλα όργανα.

ΕΙΣΑΓΩΓΗ

1. Σύμφωνα με το άρθρο 290 της συνθήκης για την ίδρυση της Ευρωπαϊκής Κοινότητας, το Συμβούλιο εξουσιοδοτείται να καθορίζει ομόφωνα τους κανόνες που διέπουν το γλωσσικό καθεστώς των οργάνων της Κοινότητας.

2. Δυνάμει του κανονισμού αριθ. 1, ο οποίος ενημερώνεται μετά από κάθε προσχώρηση νέων κρατών στην Ευρωπαϊκή Ένωση, το Συμβούλιο έχει παραχωρήσει σε 21 γλώσσες (τσεχική, δανική, ολλανδική, αγγλική, εσθονική, φινλανδική, γαλλική, γερμανική, ελληνική, ουγγρική, ιρλανδική, ιταλική, λεττονική, λιθουανική, μαλτέζικη, πολωνική, πορτογαλική, σλοβακική, σλοβενική, ισπανική και σουηδική) το καθεστώς των επίσημων γλωσσών και γλωσσών εργασίας των οργάνων (1).

3. Βάσει του κανονισμού αριθ. 1, οι υπηρεσίες διερμηνείας είναι αναγκαίες στις περιπτώσεις κατά τις οποίες σε μια συνεδρίαση χρησιμοποιούνται διάφορες γλώσσες εργασίας.

4. Τα θεσμικά όργανα τα οποία, λόγω της φύσης των δραστηριοτήτων τους, είναι υποχρεωμένα να παρέχουν το μεγαλύτερο όγκο υπηρεσιών διερμηνείας είναι το Κοινοβούλιο, η Επιτροπή και το Συμβούλιο. Το 2003, το συνολικό κόστος της διερμηνείας ανήλθε σε 57 εκατομμύρια ευρώ περίπου για το Κοινοβούλιο και σε 106 εκατομμύρια ευρώ περίπου για την Επιτροπή, το Συμβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και ορισμένους οργανισμούς.

5. Η Διεύθυνση Διερμηνείας του Κοινοβουλίου καλύπτει όλες τις ανάγκες σε διερμηνεία του ίδιου του Κοινοβουλίου (για συνεδριάσεις που πραγματοποιούνται στις Βρυξέλλες, στο Στρασβούργο ή αλλού), του Διαμεσολαβητή, της Επιτροπής στο Λουξεμβούργο και του Ελεγκτικού Συνεδρίου. Από τότε που ολοκληρώθηκε ο έλεγχος, το Κοινοβούλιο παρέχει, ορισμένες ημέρες, υπηρεσίες διερμηνείας και στην Επιτροπή των Περιφερειών.

6. Η Γενική Διεύθυνση Διερμηνείας της Επιτροπής (ΓΔ Διερμηνείας) καλύπτει τις ανάγκες διερμηνείας της Επιτροπής (περίπου το 40 % των παρεχόμενων ημερών διερμηνείας), εκτός από τις συνεδριάσεις που λαμβάνουν χώρα στο Λουξεμβούργο, του Συμβουλίου (άνω του 50 % των παρεχόμενων ημερών διερμηνείας), της Ευρωπαϊκής Οικονομικής και Κοινωνικής Επιτροπής, της Επιτροπής των Περιφερειών, της Ευρωπαϊκής Τράπεζας Επενδύσεων και ορισμένων ευρωπαϊκών οργανισμών.

7. Το Συμβούλιο διαθέτει μόνο μια μικρή μονάδα διερμηνείας η οποία οργανώνει τις συνεδριάσεις και παραγγέλλει τις υπηρεσίες διερμηνείας από τη ΓΔ Διερμηνείας.

8. Εξαιτίας της άνισης κατανομής της ζήτησης κατά τη διάρκεια του έτους, ανάλογα με τις συνεδριάσεις και τους απαιτούμενους γλωσσικούς συνδυασμούς, τα ευρωπαϊκά θεσμικά όργανα απασχολούν όχι μόνο μόνιμους διερμηνείς (μόνιμους υπαλλήλους) (2), αλλά και ελεύθερους διερμηνείς που προσλαμβάνονται ως επικουρικοί υπάλληλοι [οι οποίοι καλούνται επικουρικοί διερμηνείς συνεδριάσεων — ΕΔΣ (3)]. Οι όροι εργασίας, οι αποδοχές και η επιστροφή των εξόδων για τους ΕΔΣ διέπονται από το «καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων» καθώς και από συμφωνία που έχει υπογραφεί μεταξύ της μεγαλύτερης επαγγελματικής οργάνωσης των διερμηνέων, της Διεθνούς Ένωσης Διερμηνέων Συνεδριάσεων (Association Internationale des Interprètes de Conférence — AIIC), και των τριών θεσμικών οργάνων της ΕΕ που απασχολούν διερμηνείς (ήτοι της Επιτροπής, του Κοινοβουλίου και του Δικαστηρίου)· οι μόνιμοι διερμηνείς υπάγονται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων (4).

9. Το 2003, στα ευρωπαϊκά θεσμικά όργανα παρασχέθηκαν συνολικά περίπου 150 000 ημέρες διερμηνείας. Από αυτό το σύνολο, το 39 % περίπου αφορά το Συμβούλιο, το 26 % την Επιτροπή στις Βρυξέλλες, το 4 % την Επιτροπή στο Λουξεμβούργο και το 21 % το Κοινοβούλιο. Στα υπόλοιπα ευρωπαϊκά θεσμικά και άλλα όργανα (ήτοι στο Δικαστήριο, στο Ελεγκτικό Συνέδριο, στην Ευρωπαϊκή Οικονομική και Κοινωνική Επιτροπή, στην Επιτροπή των Περιφερειών, στην Ευρωπαϊκή Τράπεζα Επενδύσεων, στους οργανισμούς κ.λπ.) αντιστοιχεί το εναπομένον 10 %. Από την πλευρά των παρεχόντων τις υπηρεσίες, η ΓΔ Διερμηνείας αντιπροσωπεύει το 70 % περίπου, το Κοινοβούλιο το 27 % (5) και το Δικαστήριο το 3 % των παρασχεθεισών υπηρεσιών διερμηνείας. Πίνακας 1 Όγκος των ημερών διερμηνείας που παρασχέθηκαν στα όργανα της ΕΕ (δείκτης 1998 = 100) (6), συμπεριλαμβανομένων των γλωσσών των νέων κρατών μελών 1998 1999 2000 2001 2002 2003 2004 Συμβούλιο 100 96,8 96,3 105,6 109,1 103,9 89,9 Επιτροπή 100 101,5 100,4 94,7 85,8 85,1 85,1 Εκτός ΓΔ Διερμηνείας 100 95,2 102,7 112,3 91,0 88,8 95,8 Σύνολο ΓΔ Διερμηνείας 100 98,5 98,5 101,8 98,2 95,0 88,9 Κοινοβούλιο 100 85,0 92,7 97,8 97,7 97,2 103,1 Σύνολο 100 93,8 96,5 100,4 98,0 95,8 93,9

10. Από τον πίνακα 1 προκύπτει ότι, τα τελευταία χρόνια, τα όργανα της ΕΕ κατόρθωσαν να μειώσουν τις υπηρεσίες διερμηνείας που τους παρέχονται. Το Συμβούλιο ήταν το μόνο από τα τρία μεγάλα θεσμικά όργανα στο οποίο ο αριθμός των ημερών διερμηνείας αυξήθηκε μεταξύ 1998 και 2003, αλλά το νέο σύστημα «βάσει αίτησης», που καθιερώθηκε από την 1η Μαΐου 2004, φαίνεται να έχει ανατρέψει αυτή την τάση (βλέπε σημείο 27). Ωστόσο, το 2004 ήταν μια μεταβατική χρονιά και, για το λόγο αυτό, ενδέχεται να μην είναι αντιπροσωπευτική.

11. Η εξέλιξη στη χρήση των υπηρεσιών διερμηνείας στο Συμβούλιο μεταξύ 1998 και 2003 αιτιολογείται όχι μόνο από τον αριθμό των συνεδριάσεων που αυξάνεται διαρκώς, αλλά και από τον ολοένα αυξανόμενο αριθμό ενεργών και παθητικών γλωσσών (7) που χρησιμοποιούνται για τις συνεδριάσεις σε αυτό το όργανο.

12. Το άρθρο 6 του κανονισμού αριθ. 1 ορίζει ότι «τα όργανα της Κοινότητος δύνανται να καθορίζουν τις λεπτομέρειες εφαρμογής αυτού του γλωσσικού καθεστώτος στους κανονισμούς τους». Η διάταξη αυτή καθιστά δυνατή την προσαρμογή των γλωσσικών καθεστώτων στις συγκεκριμένες ανάγκες του κάθε οργάνου. Όπως φαίνεται στο παράρτημα 1, τα όργανα έχουν κάνει χρήση αυτής της δυνατότητας σε διαφορετικούς βαθμούς.

ΣΤΟΧΟΣ ΚΑΙ ΕΜΒΕΛΕΙΑ ΤΟΥ ΕΛΕΓΧΟΥ

13. Στόχος του ελέγχου του Συνεδρίου ήταν να εκτιμηθεί η χρηστή δημοσιονομική διαχείριση των υπηρεσιών διερμηνείας του Κοινοβουλίου, της Επιτροπής και του Συμβουλίου. Ο έλεγχος κάλυψε το 97 % των παρεχόμενων υπηρεσιών διερμηνείας (ήτοι όλες τις παρεχόμενες υπηρεσίες, εκτός από το Δικαστήριο που διαθέτει τη δική του υπηρεσία διερμηνείας). Συγκεκριμένα, στόχος του ελέγχου ήταν να διαπιστωθεί εάν τα προαναφερθέντα όργανα διαθέτουν τα κατάλληλα μέσα και διαδικασίες τα οποία διασφαλίζουν ότι: — οι παρεχόμενες υπηρεσίες διερμηνείας δεν υπερβαίνουν τις πραγματικές ανάγκες, — μπορούν να παρασχεθούν όλες οι απαραίτητες υπηρεσίες διερμηνείας, — οι υπηρεσίες διερμηνείας παρέχονται με το χαμηλότερο δυνατό κόστος, — η διερμηνεία είναι υψηλής ποιότητας.

14. Ο έλεγχος κάλυψε τις δαπάνες που πραγματοποιήθηκαν κατά το οικονομικό έτος 2003, ωστόσο ελήφθησαν υπόψη οι αλλαγές που επήλθαν το 2004 ως απόρροια της τελευταίας διεύρυνσης της Ευρωπαϊκής Ένωσης.

ΠΑΡΑΤΗΡΗΣΕΙΣ

Διαδικασίες που εφαρμόστηκαν προς αποφυγή της παροχής υπηρεσιών διερμηνείας που υπερβαίνουν τις πραγματικές ανάγκες

15. Η πραγματική χρήση γλωσσών στις συνεδριάσεις υποδηλώνει ότι, μερικές φορές, οι παρεχόμενες υπηρεσίες διερμηνείας υπερβαίνουν τις πραγματικές ανάγκες (ορισμένοι συμμετέχοντες ενδέχεται να προτιμούν να χρησιμοποιούν, αντί της μητρικής τους, μια άλλη ευρύτερα γνωστή επίσημη γλώσσα· άλλοι συμμετέχοντες που αναμένονταν να είναι παρόντες ενδέχεται να απουσιάζουν, με αποτέλεσμα να καθίστανται περιττές ορισμένες συγκεκριμένες προβλέψεις διερμηνείας). Το Συνέδριο εξέτασε το βαθμό στον οποίο τα όργανα στα οποία πραγματοποιήθηκε έλεγχος εφαρμόζουν τις κατάλληλες διαδικασίες, προκειμένου να προβλέπουν με τη μεγαλύτερη δυνατή ακρίβεια τις γλώσσες που αναμένεται να χρησιμοποιηθούν και να παρακολουθούν την πραγματική χρήση τους, έτσι ώστε οι διοργανωτές των συνεδριάσεων να αποθαρρύνονται και να μην ζητούν υπηρεσίες διερμηνείας που υπερβαίνουν αυτές τις προβλέψεις.

Κοινοβούλιο

16. Ο εσωτερικός κανονισμός (βλέπε παράρτημα I), ο οποίος αναφέρει ότι όλοι οι βουλευτές του Κοινοβουλίου έχουν τη δυνατότητα να μιλούν στην επίσημη γλώσσα της επιλογής τους και ότι παρέχεται διερμηνεία στις άλλες επίσημες γλώσσες, υποχρεώνει το Κοινοβούλιο να διαθέτει σημαντικούς πόρους για τη διερμηνεία.

17. Για την οργάνωση και τον έλεγχο της παροχής των υπηρεσιών διερμηνείας, το προεδρείο του Ευρωπαϊκού Κοινοβουλίου ενέκρινε το 1999 «Κώδικα συμπεριφοράς για την πολυγλωσσία», ο οποίος ενημερώθηκε το 2004. Οι βασικές αρχές που ενέπνευσαν αυτόν τον κώδικα είναι ότι, πάντα στο πλαίσιο του σεβασμού της ισότητας των δικαιωμάτων των βουλευτών, το κόστος της πολυγλωσσίας θα πρέπει να παραμείνει εντός αποδεκτών ορίων του προϋπολογισμού, οι πόροι να χρησιμοποιούνται με αποτελεσματικότερο τρόπο και οι χρήστες των γλωσσικών διευκολύνσεων να αποκτήσουν συνείδηση της ανάγκης για υπεύθυνη χρήση τους, βάσει των πραγματικών αναγκών.

18. Διερμηνεία μπορεί να ζητηθεί από τη Διεύθυνση Διερμηνείας του Κοινοβουλίου μόνο για τις κατηγορίες συνεδριάσεων που αναφέρονται στον κώδικα συμπεριφοράς (σύνοδοι της ολομέλειας του Κοινοβουλίου, συνεδριάσεις των διοικητικών οργάνων του Κοινοβουλίου, επιτροπές, αντιπροσωπείες κ.λπ.). Διερμηνεία δεν παρέχεται σε βουλευτές που ενεργούν σε ατομικό επίπεδο ή σε εξωτερικά όργανα, το προεδρείο ωστόσο μπορεί να επιτρέψει εξαιρέσεις. Η Διεύθυνση Διερμηνείας παρέχει τις υπηρεσίες διερμηνείας που ζητούνται σύμφωνα με τις προτεραιότητες και εντός των ορίων που θέτει ο κώδικας συμπεριφοράς.

19. Ο κώδικας συμπεριφοράς, όπως ενημερώθηκε το 2004, αναφέρει ότι κάθε κοινοβουλευτικό όργανο που χρειάζεται υπηρεσίες διερμηνείας («χρήστης» κατά τη διατύπωση του κώδικα) καθορίζει και ενημερώνει τακτικά ένα «γλωσσικό προφίλ διερμηνείας», βάσει των γλωσσών που ζητούνται και χρησιμοποιούνται πραγματικά από τους βουλευτές του. Πρόκειται για ένα εξαιρετικά χρήσιμο εργαλείο το οποίο εξασφαλίζει ότι οι αιτήσεις ανταποκρίνονται στις πραγματικές ανάγκες. Εντούτοις, δεδομένου ότι οι βουλευτές του Ευρωπαϊκού Κοινοβουλίου δεν υποχρεούνται να επιβεβαιώνουν εκ των προτέρων την παρουσία τους σε μια συνεδρίαση, το «γλωσσικό προφίλ διερμηνείας» δεν αρκεί για να αποφεύγεται η παροχή άσκοπων υπηρεσιών, εάν οι βουλευτές για τους οποίους είχαν προβλεφθεί συγκεκριμένες υπηρεσίες διερμηνείας τελικά δεν παρίστανται.

20. Σύμφωνα με τον κώδικα συμπεριφοράς, μετά το πέρας κάθε συνεδρίασης, ο επικεφαλής της ομάδας διερμηνέων υποχρεούται να καταρτίσει για το Διευθυντή Διερμηνείας, σε συμφωνία με τη γραμματεία της συνεδρίασης, κατάσταση των διευκολύνσεων διερμηνείας που ζητήθηκαν αλλά δεν χρησιμοποιήθηκαν. Αντίγραφο της κατάστασης αυτής διαβιβάζεται στη γραμματεία της σχετικής συνεδρίασης. Στην πράξη, η διαδικασία αυτή άρχισε να εφαρμόζεται από το Σεπτέμβριο του 2004 στις συνεδριάσεις των επιτροπών και των αντιπροσωπειών.

21. Οι πόροι που παρέχονται σύμφωνα με τον κανονισμό υπερβαίνουν τις πραγματικές ανάγκες εάν, σε μια συγκεκριμένη συνεδρίαση, δεν χρησιμοποιηθούν όλες οι υποτιθέμενες επίσημες γλώσσες. Το Κοινοβούλιο δεν έχει ποτέ πραγματοποιήσει έρευνα προκειμένου να αξιολογήσει τη συχνότητα και τις συνέπειες αυτών των περιπτώσεων.

Επιτροπή

22. Σε κάθε Γενική Διεύθυνση (ΓΔ) μια διοικητική μονάδα συγκεντρώνει τις αιτήσεις για παροχή διερμηνείας σε συγκεκριμένες συνεδριάσεις και τις διαβιβάζει ηλεκτρονικά στην ΓΔ Διερμηνείας μέσω του συστήματος DOR (Demande d'Organisation de Réunion — αίτηση διοργάνωσης συνεδρίασης). Κάθε ΓΔ προτείνει το επιθυμητό γλωσσικό καθεστώς και κατατάσσει κατά σειρά προτεραιότητας τις συνεδριάσεις για τις οποίες ζητείται διερμηνεία για την ίδια ημέρα. Σε εβδομαδιαίες εσωτερικές συνεδριάσεις «διαιτησίας», η ΓΔ Διερμηνείας αποφασίζει ποιες αιτήσεις μπορούν να ικανοποιηθούν, λαμβάνοντας υπόψη τη διαθεσιμότητα των διερμηνέων και των αιθουσών συνεδριάσεων. Σε περαιτέρω συντονιστικές συνεδριάσεις, καθορίζεται το συγκεκριμένο γλωσσικό καθεστώς κάθε συνεδρίασης που προγραμματίζεται να λάβει χώρα μετά από έξι εβδομάδες. Ο αριθμός των ενεργών ή/και των παθητικών γλωσσών που καθορίζει η ΓΔ Διερμηνείας συχνά είναι μικρότερος από τον αριθμό που ζητείται αρχικά, και αυτό ως αποτέλεσμα των διαπραγματεύσεων μεταξύ της ΓΔ Διερμηνείας και της ΓΔ που διοργανώνει τη συνεδρίαση.

23. Σε επίπεδο ΓΔ Διερμηνείας, ο επικεφαλής της ομάδας διερμηνείας υποχρεούται να συντάξει έκθεση συνεδρίασης («rapport de séance»), στην οποία αναφέρει ποιες γλώσσες χρησιμοποιήθηκαν κατά τη συνεδρίαση. Το 2004, τέτοιου είδους εκθέσεις συντάχθηκαν για το 82,5 % των 8 107 συνεδριάσεων με διερμηνεία. Στο 17,7 % των εκθέσεων ο επικεφαλής της ομάδας ανέφερε ότι είχε ζητηθεί και παρασχέθηκε παθητική διερμηνεία καθ' υπέρβαση των πραγματικών αναγκών, για έναν ή περισσότερους από τους ακόλουθους λόγους: ορισμένες εθνικές αντιπροσωπείες δεν μίλησαν στην επίσημη γλώσσα τους, δεν μίλησαν καθόλου ή απουσίαζαν. Η μη χρήση ενεργητικής διερμηνείας που ζητήθηκε και παρασχέθηκε αναφέρθηκε στο 7,2 % των εκθέσεων. Αυτά τα περιστατικά σημαίνουν τουλάχιστον (8)1 750 ημέρες διερμηνείας που πληρώθηκαν αλλά δεν χρησιμοποιήθηκαν και αντιστοιχούν σε δαπάνες μεταξύ 1,5 και 2 εκατομμυρίων ευρώ.

24. Μολονότι οι τρέχουσες διαδικασίες, οι οποίες δίνουν στη ΓΔ Διερμηνείας τον τελικό λόγο όσον αφορά τις ανταγωνιστικές αιτήσεις από τις διάφορες ΓΔ, θέτουν τη ζήτηση υπό έλεγχο, είναι δύσκολο για μια υπηρεσία διερμηνείας να αποφασίσει ποιες συνεδριάσεις είναι περισσότερο επείγουσες ή περισσότερο σημαντικές. Άλλοι διεθνείς οργανισμοί εφαρμόζουν συστήματα τα οποία προσανατολίζονται περισσότερο στη διαχείριση των πόρων: — το Συμβούλιο της Ευρώπης έχει εισαγάγει σύστημα εσωτερικής τιμολόγησης, — η UNESCO εφαρμόζει σύστημα ποσοστώσεων, σύμφωνα με το οποίο οι ημέρες διερμηνείας που υπερβαίνουν την ποσόστωση χρεώνονται στον αιτούντα τη συνεδρίαση. Από τα όργανα της Ευρωπαϊκής Ένωσης, το Συμβούλιο εφαρμόζει το σύστημα που αναφέρεται στο σημείο 27, το οποίο αυξάνει την ευαισθητοποίηση των εθνικών αντιπροσωπειών ως προς το κόστος. Στο πλαίσιο του νέου συστήματος διαχείρισης βάσει δραστηριότητας, η ΓΔ Διερμηνείας θα μπορούσε να εξετάσει το ενδεχόμενο παρόμοιων μέτρων.

Συμβούλιο

Διαδικασίες που εφαρμόζονταν πριν από τη διεύρυνση της Ευρωπαϊκής Ένωσης το 2004

25. Η ονοματολογία που χρησιμοποιείτο πριν από τη διεύρυνση για τον καθορισμό του γλωσσικού καθεστώτος κάθε συνεδρίασης βασιζόταν στην παράδοση και δεν ενημερωνόταν τακτικά. Δεν προβλεπόταν καμία διαδικασία βάσει της οποίας να εξακριβώνεται κατά πόσο οι συμμετέχοντες στις συνεδριάσεις χρειάζονταν πραγματικά διερμηνεία στη μητρική γλώσσα τους ή κατά πόσο εκφράζονταν πραγματικά σε αυτή.

26. Από έρευνα που πραγματοποιήθηκε το 2001 σε 799 αντιπροσώπους στο Συμβούλιο και στην Επιτροπή διαπιστώθηκε ο υπερβολικός αριθμός των προσφερόμενων γλωσσών (9). Μολονότι το 73 % των αντιπροσώπων δήλωσαν ότι είχαν τη δυνατότητα να εκφραστούν στη μητρική γλώσσα τους, μόνο το 59 % αυτών ανέφερε ότι όντως μίλησαν σε αυτή τη γλώσσα. Αυτό μάλλον συνέβαινε συχνά με τους αντιπροσώπους που είχαν ως μητρική μια όχι ιδιαίτερα διαδεδομένη γλώσσα και μιλούσαν πολύ καλά μια ευρύτερα γνωστή επίσημη γλώσσα. Είναι απίθανο οι αντιπρόσωποι που μιλούσαν μια επίσημη γλώσσα να χρειάζονταν διερμηνεία στη γλώσσα τους από αυτή την επίσημη γλώσσα που χρησιμοποιούσαν. Ως εκ τούτου, είναι λογικό να θεωρηθεί ότι οι γλώσσες για τις οποίες χρειάζεται διερμηνεία είναι οι γλώσσες που πραγματικά χρησιμοποιούνται σε μια συνεδρίαση.

Διαδικασίες που εφαρμόζονται μετά τη διεύρυνση

27. Η απόφαση αριθ. 56/04 του Γενικού Γραμματέα του Συμβουλίου (10) σχετικά με το γλωσσικό καθεστώς για την περίοδο μετά τη διεύρυνση άλλαξε ουσιωδώς τη χρήση των υπηρεσιών διερμηνείας. Το νέο σύστημα προσαρμόζει το γλωσσικό καθεστώς στις πραγματικές ανάγκες των αντιπροσωπειών, αυξάνει την ευαισθητοποίησή τους όσον αφορά το σχετικό κόστος και παρέχει στα κράτη μέλη κίνητρο για να μειώσουν τις άσκοπες αιτήσεις για διερμηνεία με συνέπεια τη μείωση του κόστους της διερμηνείας.

28. Από την 1η Ιουλίου 2004, δεν παρέχεται πλέον διερμηνεία για τις συνεδριάσεις 25 προπαρασκευαστικών οργάνων (επιτροπές, ομάδες και ομάδες εργασίας). Συνεπεία αυτού, ο μέσος όρος των συνεδριάσεων με διερμηνεία που πραγματοποιούνται στο Συμβούλιο μειώθηκε από 13 σε 11 ημερησίως. Το πλήρες γλωσσικό καθεστώς 20/20 χρηματοδοτείται από τον προϋπολογισμό του Συμβουλίου για τις συνεδριάσεις του Συμβουλίου, του Ευρωπαϊκού Συμβουλίου και ενός μέγιστου αριθμού 20 προπαρασκευαστικών οργάνων.

29. Για τα άλλα προπαρασκευαστικά όργανα, η ενεργητική ή η παθητική διερμηνεία παρέχεται μόνον εφόσον ζητηθεί από τις εθνικές αντιπροσωπείες. Για την κάλυψη των σχετικών εξόδων, οι αντιπροσωπείες μπορούν να χρησιμοποιήσουν χρηματοδοτικό κονδύλιο ύψους 2 εκατομμυρίων ευρώ ανά γλώσσα. Το 66 % του ποσού που τυχόν δεν θα χρησιμοποιηθεί μεταφέρεται στο ποσό των πιστώσεων του προϋπολογισμού που προορίζονται για έξοδα ταξιδίου των αντιπροσώπων οι οποίες διατίθενται για το σχετικό κράτος μέλος. Οι εθνικές αντιπροσωπείες έχουν τη δυνατότητα να προσαρμόζουν τις αιτήσεις τους ανά έξι μήνες, τηρώντας δίμηνη προειδοποιητική προθεσμία. Έτσι, το 2004, μία ή και περισσότερες γλώσσες αφαιρέθηκαν από το γλωσσικό καθεστώς μιας σειράς προπαρασκευαστικών οργάνων.

Ικανότητα παροχής όλων των αναγκαίων υπηρεσιών διερμηνείας

30. Οι αιτήσεις για διερμηνεία που αφορούν τις επίσημες γλώσσες πριν από τη διεύρυνση κατά κανόνα μπορούν να ικανοποιηθούν. Η κατάσταση διαφέρει για τις νέες επίσημες γλώσσες, εξαιτίας του ανεπαρκούς αριθμού των διερμηνέων που ανταποκρίνονται στις συγκεκριμένες γλωσσικές ανάγκες (11) της Ευρωπαϊκής Ένωσης.

31. Οι διαγωνισμοί της Υπηρεσίας Επιλογής Προσωπικού των Ευρωπαϊκών Κοινοτήτων (EPSO) για την πρόσληψη διερμηνέων για τις νέες επίσημες γλώσσες ολοκληρώθηκαν μόνο μετά την ημερομηνία της διεύρυνσης. Δεν υπήρξαν επιτυχόντες για τα μαλτέζικα και ο αριθμός των επιτυχόντων για τις άλλες επίσημες γλώσσες δεν ήταν αρκετός για την κάλυψη των αναγκών των υπηρεσιών διερμηνείας της ΕΕ.

32. Προβλήματα ανέκυψαν το 2004 στο Συμβούλιο, όπου η ζήτηση για διερμηνεία σε ορισμένες νέες επίσημες γλώσσες ήταν ακόμη μεγαλύτερη από ό,τι για τις άλλες επίσημες γλώσσες. Η ΓΔ Διερμηνείας δεν ήταν σε θέση να καλύψει το 37 % των αιτήσεων για συνεδριάσεις που έλαβαν χώρα μεταξύ Μαΐου και Δεκεμβρίου 2004.

Κόστος της διερμηνείας

Υπολογισμός του κόστους

Υπολογισμός του κόστους από τα όργανα στα οποία πραγματοποιήθηκε έλεγχος

33. Προκειμένου η διαχείριση των δαπανών να ασκείται σύμφωνα με τις αρχές της χρηστής δημοσιονομικής διαχείρισης — οικονομία, αποδοτικότητα και αποτελεσματικότητα — είναι απαραίτητο να είναι γνωστό το πλήρες κόστος των παρεχόμενων υπηρεσιών και να χρησιμοποιείται ως βάση για την ορθολογική κατανομή των πόρων.

34. Το Κοινοβούλιο δεν διαθέτει εκτιμήσεις του μέσου πλήρους ημερήσιου κόστους των ΕΔΣ και των μόνιμων διερμηνέων. Υπολογίζει το άμεσο κόστος (ουσιαστικά την αμοιβή και τα έξοδα ταξιδίου) μόνο των υπηρεσιών διερμηνείας που παρέχουν οι ΕΔΣ και δεν ενημερώνει τους υπολογισμούς αυτούς σε τακτική βάση.

35. Κάθε χρόνο η ΓΔ Διερμηνείας υπολογίζει το μέσο κόστος για έναν διερμηνέα που θέτει στη διάθεση μιας συνεδρίασης (MAD) (12) για μια πλήρη ημέρα ή για μισή ημέρα. Ο υπολογισμός αυτός χρησιμοποιείται ως βάση για τη χρέωση των υπηρεσιών διερμηνείας στα θεσμικά και λοιπά όργανα («διοργανική χρέωση») στα οποία η ΓΔ Διερμηνείας παρέχει υπηρεσίες διερμηνείας. Δεδομένου ότι οι παραγγελίες διερμηνείας που ακυρώνονται θεωρούνται και αυτές ως MAD, η μέθοδος αυτή μετρά το κόστος των υπηρεσιών διερμηνείας που διατίθενται, αλλά όχι το κόστος των υπηρεσιών που πραγματικά χρησιμοποιήθηκαν. Επιπλέον, για τον υπολογισμό του κόστους ανά MAD η ΓΔ Διερμηνείας δεν λαμβάνει υπόψη όλα τα γενικά έξοδα ή τις συνταξιοδοτικές εισφορές για τους μόνιμους υπαλλήλους. Λαμβανομένου υπόψη ότι όλες οι συντάξεις του προσωπικού καταβάλλονται από τον προϋπολογισμό της Επιτροπής, η μέθοδος αυτή φαίνεται να είναι η κατάλληλη για τον καθορισμό των διοργανικών τιμών, αλλά υποτιμά το πλήρες κόστος ανά MAD. Το αυτό ισχύει και όσον αφορά τον κοινοτικό φόρο στον οποίο υπόκεινται οι αποδοχές των μόνιμων και των ελεύθερων διερμηνέων και ο οποίος πρέπει να αφαιρείται από τα έξοδα, δεδομένου ότι συγκαταλέγεται στα έσοδα του προϋπολογισμού της ΕΕ.

Υπολογισμός του κόστους από το Ελεγκτικό Συνέδριο

36. Το Συνέδριο ανέπτυξε τη μέθοδο που περιγράφεται στο παράρτημα II για τον υπολογισμό του συνολικού κόστους της διερμηνείας καθώς και του πλήρους κόστους ανά ημέρα διερμηνείας από τους ΕΔΣ και από το μόνιμο προσωπικό. Η ίδια μέθοδος χρησιμοποιήθηκε για τον υπολογισμό του κόστους τόσο για το Κοινοβούλιο όσο και για τη ΓΔ Διερμηνείας.

37. Τα αποτελέσματα των υπολογισμών των ελεγκτών για το 2003 είναι τα ακόλουθα: Πίνακας 2 Κόστος μιας ημέρας διερμηνείας παρεχόμενης από μόνιμο διερμηνέα (ευρώ) Κοινοβούλιο ΓΔ Διερμηνείας (Επιτροπή + Συμβούλιο) προ φόρου και συνταξιοδοτικής εισφοράς μετά το φόρο και τη συνταξιοδοτική εισφορά προ φόρου και συνταξιοδοτικής εισφοράς μετά το φόρο και τη συνταξιοδοτική εισφορά Άμεσο κόστος (13) 1 205 1 232 942 970 Έμμεσο κόστος (14) 220 227 227 232 Πλήρες κόστος 1 425 1 459 1 169 1 202

Πίνακας 3 Κόστος μιας ημέρας διερμηνείας παρεχόμενης από ΕΔΣ (ευρώ) Κοινοβούλιο ΓΔ Διερμηνείας (Επιτροπή + Συμβούλιο) προ φόρου μετά το φόρο προ φόρου μετά το φόρο Άμεσο κόστος 1 390 1 250 839 744 Έμμεσο κόστος 245 245 168 171 Πλήρες κόστος 1 635 1 495 1 007 915

Πίνακας 4 Σταθμισμένο μέσο και συνολικό κόστος της διερμηνείας που παρέχεται από μόνιμους διερμηνείς και από ΕΔΣ (ευρώ) Κόστος ανά ημέρα διερμηνείας και ανά διερμηνέα Κοινοβούλιο ΓΔ Διερμηνείας (Επιτροπή + Συμβούλιο) προ φόρου και συνταξιοδοτικής εισφοράς μετά το φόρο και τη συνταξιοδοτική εισφορά προ φόρου και συνταξιοδοτικής εισφοράς μετά το φόρο και τη συνταξιοδοτική εισφορά Άμεσο κόστος 1 292 1 240 886 847 Έμμεσο κόστος 232 236 195 199 Πλήρες κόστος ανά ημέρα διερμηνείας (15) 1 523 1 476 1 081 1 046 Συνολικός αριθμός ημερών διερμηνείας (εναρμονισμένη μέθοδος) 38 803 38 803 101 331 101 331 Συνολικό κόστος της διερμηνείας 59,1 εκατ. 57,2 εκατ. 109,5 εκατ. 106,0 εκατ. Συνολικός αριθμός MAD υπολογιζόμενος από τη ΓΔ Διερμηνείας μ.ε. μ.ε. 147 751 147 751 Συνολικό κόστος ανά MAD μ.ε. μ.ε. 742 718

38. Με μέσο κόστος ανά ημέρα διερμηνείας, μετά το φόρο και τη συνταξιοδοτική εισφορά, 1 476 ευρώ για το Κοινοβούλιο και 1 046 ευρώ για τη ΓΔ Διερμηνείας, μια συνεδρίαση ολόκληρης ημέρας με πλήρη κάλυψη από άποψη διερμηνείας κόστιζε περίπου 40 000 και 34 500 ευρώ αντίστοιχα πριν από τη διεύρυνση (κάλυψη 11/11 με 3 διερμηνείς ανά γλωσσική καμπίνα ή 33 διερμηνείς συνολικά), ενώ μετά τη διεύρυνση περίπου 88 500 και 63 000 ευρώ αντίστοιχα (κάλυψη 20/20 με 3 διερμηνείς ανά γλωσσική καμπίνα ή 60 διερμηνείς συνολικά). Όταν υπάρχουν 4 διερμηνείς ανά καμπίνα, φαινόμενο που δεν είναι ασύνηθες για τις συνεδριάσεις στο Κοινοβούλιο, το κόστος διερμηνείας για μια συνεδρίαση μιας ημέρας μπορεί να ανέλθει σε 118 000 ευρώ (ή σε 84 000 ευρώ εάν η διερμηνεία παρέχεται από τη ΓΔ Διερμηνείας). Μια συνεδρίαση με μικρό γλωσσικό καθεστώς 3/3 (με αγγλικά, γαλλικά και γερμανικά ως ενεργούς και ως παθητικές γλώσσες, ήτοι συνολικά με 6 διερμηνείς) κοστίζει μόλις 8 900 ευρώ στο Κοινοβούλιο και 6 300 ευρώ στη ΓΔ Διερμηνείας. Τα ανωτέρω καταδεικνύουν πόσο σημαντικό είναι οι αιτήσεις διερμηνείας να βασίζονται στις πραγματικές ανάγκες.

Ανάλυση του κόστους της διερμηνείας

Κοινοβούλιο

39. Μολονότι το σύστημα αποδοχών των μόνιμων και των ελεύθερων διερμηνέων είναι το ίδιο και για τα δύο όργανα, στο Κοινοβούλιο μια ημέρα διερμηνείας κοστίζει πολύ περισσότερο από ό,τι στη ΓΔ Διερμηνείας. Το Συνέδριο διαπίστωσε ότι η διαφορά αυτή οφείλεται κυρίως σε μια σειρά περιορισμών, τους οποίους η διοίκηση ελάχιστα μπορεί να επηρεάσει, και συγκεκριμένα: α) σε αντίθεση με τις Βρυξέλλες, στο Στρασβούργο υπάρχουν πολύ λίγοι τοπικοί (16) ελεύθεροι διερμηνείς. Το γεγονός αυτό αυξάνει τα έξοδα ταξιδίου και ξενοδοχείων των ελεύθερων διερμηνέων. Το 2003, τα έξοδα αυτά αντιστοιχούσαν στο 22 % του συνόλου των πληρωμών που καταβλήθηκαν στους διερμηνείς αυτούς. Τα δύο τρίτα των ΕΔΣ που απασχολήθηκαν από το Ευρωπαϊκό Κοινοβούλιο το 2003 ήταν μη τοπικοί, έναντι λιγότερο από 40 % αυτών που απασχολήθηκαν από τη ΓΔ Διερμηνείας· β) καθώς όλοι οι μόνιμοι διερμηνείς έχουν ως βάση τις Βρυξέλλες και 12 εβδομάδες ετησίως η σύνοδος της ολομέλειας πραγματοποιείται στο Στρασβούργο, τα συνολικά έξοδα ταξιδίου για τους μόνιμους υπαλλήλους του Κοινοβουλίου είναι πολύ υψηλότερα από ό,τι τα αντίστοιχα της ΓΔ Διερμηνείας· γ) μικρότερες εργάσιμες εβδομάδες με σχετικά χαμηλή κοινοβουλευτική δραστηριότητα τη Δευτέρα, το απόγευμα της Πέμπτης και ιδίως την Παρασκευή και κατά πολύ μεγαλύτερη ζήτηση υπηρεσιών διερμηνείας τις εβδομάδες των συνόδων της ολομέλειας στο Στρασβούργο παρά κατά τη διάρκεια των εβδομάδων στις Βρυξέλλες, όπου πραγματοποιούνται μόνο συνεδριάσεις επιτροπών ή πολιτικών ομάδων, σημαίνουν ότι πολλοί μόνιμοι διερμηνείς περνούν έως και 32 ημέρες το χρόνο χωρίς να τους έχει ανατεθεί σχετικό έργο· δ) οι συνεδριάσεις αργά το βράδυ ή τη νύκτα αποτελούν συχνό φαινόμενο στο Κοινοβούλιο. Ως συνέπεια αυτού, οι διερμηνείς έχουν δικαίωμα αμειβόμενης ανάπαυσης το επόμενο πρωί ή την επόμενη ημέρα, οπότε πρέπει να απασχοληθούν άλλοι διερμηνείς. Στην Επιτροπή, και σε μικρότερο βαθμό στο Συμβούλιο, αυτού του είδους οι συνεδριάσεις πραγματοποιούνται μόνο σε εξαιρετικές περιπτώσεις.

ΓΔ Διερμηνείας

40. Οι ΕΔΣ που προσλαμβάνει η ΓΔ Διερμηνείας κοστίζουν συνήθως πολύ λιγότερο από ό,τι το μόνιμο προσωπικό (βλέπε επίσης σημεία 59-62). Δεδομένου ότι ο αριθμός των ημερών διερμηνείας που παρείχαν οι μόνιμοι υπάλληλοι μειώθηκε κατά 4 % μεταξύ 2002 και 2003, η διαφορά κόστους μεταξύ αυτών των δύο κατηγοριών διερμηνέων αυξήθηκε αναπόφευκτα το 2003.

41. Οι περισσότεροι ΕΔΣ που προσλαμβάνει η ΓΔ Διερμηνείας είναι «τοπικοί» ή «σχεδόν τοπικοί» (55 % των ημερών διερμηνείας των διερμηνέων αυτών το 2003 και 59 % το 2004), για τους οποίους απαιτούνται λίγα ή και καθόλου έξοδα ταξιδίου και ξενοδοχείου όπως και αποζημιώσεις. Καθώς αμείβονται μόνο για τις ημέρες για τις οποίες υπογράφουν σχετική σύμβαση, οι τοπικοί ελεύθεροι διερμηνείς κοστίζουν λιγότερο από τους μόνιμους. Από την άλλη μεριά, οι μη τοπικοί ΕΔΣ είναι ακριβότεροι, όπως προκύπτει από μελέτη που πραγματοποιήθηκε για λογαριασμό της Επιτροπής (17).

Άλλοι παράγοντες που επηρεάζουν το κόστος της διερμηνείας

Κοινοβούλιο

Καθυστερημένες αιτήσεις και ακυρώσεις

42. Η παροχή υπηρεσιών διερμηνείας με σύντομη προειδοποίηση είναι εξαιρετικά δαπανηρή, δεδομένου ότι ενδέχεται να πρέπει να καταβληθούν στους ΕΔΣ έξοδα ταξιδίου για μια σύντομη αποστολή (για παράδειγμα, για μία μόνο συνεδρίαση), ενώ οι αιτήσεις που υποβάλλονται αρκετά εκ των προτέρων επιτρέπουν τον προγραμματισμό της απασχόλησης ελεύθερων διερμηνέων για μεγαλύτερο διάστημα (για παράδειγμα, για μια πλήρη εβδομάδα κατά την οποία πραγματοποιούνται διάφορες συνεδριάσεις).

43. Ο έλεγχος κατέδειξε ότι, το 2003, σε έναν μεγάλο αριθμό περιπτώσεων δεν τηρήθηκαν οι προθεσμίες που καθορίζονται από τον κώδικα συμπεριφοράς: 853 αιτήσεις (κατά μέσο όρο 17 την εβδομάδα) και 650 ακυρώσεις (κατά μέσο όρο 13 την εβδομάδα) υποβλήθηκαν κατόπιν προθεσμίας.

44. Η καθυστερημένη ακύρωση συνεδριάσεων, μολονότι μερικές φορές είναι αναπόφευκτη, οδηγεί σε κατασπατάληση οικονομικών πόρων, εάν οι διερμηνείς που έχουν οριστεί δεν μπορούν να διατεθούν σε άλλες συνεδριάσεις. Εάν οι χρησιμοποιούμενοι διερμηνείς είναι ΕΔΣ, η αμοιβή τους αποτελεί καθαρή ζημία για το όργανο· εάν είναι μόνιμοι υπάλληλοι, θα μπορούσαν να είχαν απασχοληθεί σε άλλες συνεδριάσεις για τις οποίες προσελήφθησαν ΕΔΣ με το σκεπτικό ότι δεν υπήρχαν διαθέσιμοι μόνιμοι υπάλληλοι. Το ηλεκτρονικό σύστημα «GERI» (ακρωνύμιο των λέξεων «Gestion des Réunions et des Interprètes»), που χρησιμοποιήθηκε στο Κοινοβούλιο το 2003, επιτρέπει τον υπολογισμό των μισών ημερών διερμηνείας που ζητήθηκαν και διατέθηκαν, αλλά δεν χρειάστηκαν λόγω ακύρωσης των συνεδριάσεων (18). Το 2003, ο σχετικός αριθμός ήταν συνολικά 6 298 μισές ημέρες (2 864 μισές ημέρες για τους μόνιμους υπαλλήλους και 3 434 μισές ημέρες για τους ΕΔΣ). Ο αριθμός αυτός αντιστοιχεί σχεδόν στο 8 % των παρασχεθεισών ημερών διερμηνείας και στο 7,5 % αυτών που ζητήθηκαν. Το γεγονός αυτό είχε ως αποτέλεσμα να δαπανηθούν περίπου 4 εκατομμύρια ευρώ για υπηρεσίες που διατέθηκαν, αλλά δεν χρησιμοποιήθηκαν. Αν είχε υπάρξει καλύτερος προγραμματισμός, οι μόνιμοι διερμηνείς που είχαν οριστεί για τις ακυρωθείσες συνεδριάσεις θα μπορούσαν να είχαν αντικαταστήσει τους ΕΔΣ που είχαν προσληφθεί για άλλες συνεδριάσεις (σχετικά με το ζήτημα αυτό βλέπε επίσης σημείο 47).

Επιτροπή

Ακύρωση ή σύντομη διάρκεια των συνεδριάσεων

45. Η καθυστερημένη ακύρωση και η σύντομη διάρκεια ορισμένων συνεδριάσεων, σε συνδυασμό με την ανάγκη της ΓΔ Διερμηνείας να κρατά σε εφεδρεία μερικούς διερμηνείς ανά γλώσσα, προκειμένου να καλύψει συνεδριάσεις της τελευταίας στιγμής ή απρόβλεπτες απουσίες διερμηνέων, είναι οι βασικότεροι λόγοι της ύπαρξης υψηλού αριθμού περιπτώσεων αυτού που ονομάζεται «έμμεση ή ρητή επιφυλακή» (19), ήτοι παρόντες διερμηνείς που τίθενται σε αναμονή γιατί οι υπηρεσίες τους δεν χρειάζονται. Το 2003, οι μόνιμοι διερμηνείς πέρασαν κατά μέσο όρο 33 ημέρες σε κατάσταση «έμμεσης επιφυλακής». Ένας μεγάλος αριθμός περιπτώσεων «έμμεσης επιφυλακής» (περίπου 130 διερμηνείς ημερησίως, οι οποίοι, το 2003, αντιστοιχούσαν σε περισσότερο από το ένα τέταρτο του αριθμού των μόνιμων διερμηνέων) σημειώνονται τον Αύγουστο, όταν πραγματοποιούνται πολύ λίγες συνεδριάσεις. Κατά συνέπεια, 15 000 ημέρες διερμηνείας συνολικά, ήτοι το 15 % των εργάσιμων ημερών των μόνιμων διερμηνέων, δεν χρησιμοποιήθηκαν. Οι ΕΔΣ είχαν συνολικά περισσότερες από 6 000 ημέρες «έμμεσης επιφυλακής». Το συνολικό κόστος της «έμμεσης επιφυλακής» για το 2003, με μέσο κόστος 865 ευρώ για κάθε ημέρα κατά την οποία ο διερμηνέας είναι διαθέσιμος για διερμηνεία (20), μπορεί να υπολογιστεί σε σχεδόν 18 εκατομμύρια ευρώ. Μολονότι ένα σημαντικό μέρος του κόστους της επιφυλακής μπορεί να είναι αναπόφευκτο υπό τις παρούσες συνθήκες εργασίας, θα πρέπει να καταβληθεί κάθε δυνατή προσπάθεια για τη μείωσή του.

46. Το 2003, το 15 % των ημερών διερμηνείας που είχαν ζητήσει οι υπηρεσίες της Επιτροπής ακυρώθηκε, ωστόσο δεν υπάρχουν αριθμητικά στοιχεία για τον αριθμό των περιπτώσεων κατά τις οποίες δεν υπήρξε απώλεια πόρων, επειδή οι διερμηνείς που είχαν προβλεφθεί για τις ακυρωθείσες συνεδριάσεις διατέθηκαν σε άλλες.

47. Το 2003, υπήρξαν εννέα εργάσιμες ημέρες κατά τις οποίες τουλάχιστον 100 μόνιμοι διερμηνείς (ή άνω του 20 % του συνολικού αριθμού των μόνιμων διερμηνέων) που είχαν διατεθεί για συνεδριάσεις που ακυρώθηκαν παρέμειναν αδρανείς, σε κατάσταση «έμμεσης επιφυλακής», ενώ την ίδια ώρα είχαν προσληφθεί περισσότεροι από 100 ΕΔΣ.

48. Οι συνεδριάσεις που διαρκούν πολύ λίγο έχουν ως αποτέλεσμα ένα είδος «έμμεσης επιφυλακής», καθώς η διερμηνεία χρειάζεται για ένα μικρό μόνο μέρος της ημέρας διερμηνείας ή της μισής ημέρας που έχει παραγγελθεί. Ένας λόγος για τις πολύ σύντομες συνεδριάσεις είναι ότι ορισμένες ομάδες εργασίας, οι οποίες προγραμματίζουν τις συνεδριάσεις τους σε τακτικά χρονικά διαστήματα, συνεδριάζουν ακόμη και όταν η ημερήσια διάταξη της συνάντησής τους περιλαμβάνει ελάχιστα και καθόλου επείγοντα θέματα.

Συμβούλιο

Ακύρωση συνεδριάσεων

49. Σύμφωνα με τους υπολογισμούς του ίδιου του Συμβουλίου, το 2003, άνω του 5 % των δαπανών διερμηνείας του Συμβουλίου (2,4 από τα 45,7 εκατομμύρια ευρώ) αφορούσε πληρωμές για ακυρωθείσες συνεδριάσεις, στις περιπτώσεις που οι διερμηνείς δεν μπορούσαν να απασχοληθούν από το Συμβούλιο σε άλλες συνεδριάσεις που πραγματοποιούνταν την ίδια ημέρα. Αυτό αντιστοιχεί σε μέση ετήσια σπατάλη σχεδόν 4 000 ημερών διερμηνείας.

Συνεδριάσεις που χρεώνονται με υψηλότερες τιμές

50. Οι καθυστερημένες αιτήσεις για νέες συνεδριάσεις ή για την προσθήκη μιας ή περισσότερων γλωσσών, που υποβάλλονται λιγότερο από έξι εργάσιμες ημέρες πριν από τη συνεδρίαση, χρεώθηκαν το 2003 στην τιμή των 835 ευρώ, ήτοι περίπου ένα τρίτο παραπάνω από την κανονική τιμή των 632 ευρώ. Το 2003, αυτές οι καθυστερημένες αιτήσεις αντιστοιχούσαν σχεδόν στο 3 % του συνολικού ποσού που χρεώθηκε στο Συμβούλιο.

51. Είναι σημαντικό οι διοργανωτές των συνεδριάσεων να συνειδητοποιήσουν το υψηλό κόστος των ακυρώσεων και των καθυστερημένων αιτήσεων. Η κατάσταση των εξόδων για τις ακυρωθείσες συνεδριάσεις που αποστέλλεται στο τέλος κάθε μήνα στον επικεφαλής της κεντρικής μονάδας συντονισμού του κράτους μέλους που ασκεί την εκ περιτροπής προεδρία του Συμβουλίου μπορεί να θεωρηθεί ως παράδειγμα ορθής πρακτικής εφόσον αξιοποιηθεί για διαχειριστικούς σκοπούς.

Το διοργανικό σύστημα χρέωσης της ΓΔ Διερμηνείας

52. Προκειμένου η ΓΔ Διερμηνείας να εισπράττει τα έξοδα για τις υπηρεσίες διερμηνείας που παρέχει σε άλλα όργανα (έξοδα που πρέπει να καταλογίζονται στις διοικητικές δαπάνες του προϋπολογισμού αυτών των οργάνων), δημιουργήθηκε ένα διοργανικό σύστημα χρέωσης βάσει «συμφωνιών επιπέδου υπηρεσιών» μεταξύ της ΓΔ Διερμηνείας και των ενδιαφερόμενων οργάνων.

53. Το 2003, η ΓΔ Διερμηνείας χρέωσε το Συμβούλιο στη βασική τιμή των 632 ευρώ ανά ημέρα ή των 369 ευρώ ανά μισή ημέρα για διερμηνείς που παραγγέλθηκαν τουλάχιστον έξι εβδομάδες πριν από συνεδριάσεις που πραγματοποιήθηκαν στις Βρυξέλλες. Για αποστολές ή καθυστερημένες παραγγελίες εφαρμόστηκαν υψηλότερες τιμές.

54. Όσον αφορά το τρέχον σύστημα χρέωσης επισημαίνονται τα ακόλουθα σημεία: α) το σύστημα των τιμών δεν βασίζεται στο πραγματικό κόστος κάθε είδους αίτησης (έγκαιρη αίτηση, καθυστερημένη αίτηση, αποσυρθείσα αίτηση, αίτηση για γλώσσα που συνεπιφέρει υψηλότερα έξοδα ταξιδίου για τους ΕΔΣ κ.λπ.)· β) για τα έσοδα της ΓΔ Διερμηνείας χρησιμοποιούνται βασικές τιμές που προκύπτουν από ένα κατ' εκτίμηση επίπεδο δραστηριότητας. Τα περισσότερα έξοδα στα οποία υποβάλλεται η ΓΔ Διερμηνείας είναι σταθερά (μόνο το κόστος των ΕΔΣ είναι εντελώς μεταβλητό). Κατά συνέπεια, εάν ο όγκος ή η σύνθεση της τρέχουσας ζήτησης υπηρεσιών διερμηνείας είναι διαφορετική από τις προβλέψεις, η ΓΔ Διερμηνείας καταγράφει είτε έλλειμμα είτε πλεόνασμα· γ) η τιμή δεν περιλαμβάνει το πλήρες κόστος των υπηρεσιών διερμηνείας, δεδομένου ότι, όπως προαναφέρθηκε στο σημείο 35, δεν περιέχει όλα τα γενικά έξοδα· δ) ο περιορισμός στον αριθμό των διερμηνέων και των συνεδριάσεων ανά ημέρα που ορίζεται στην συμφωνία επιπέδου υπηρεσιών αποτρέπει τις εξάρσεις στη ζήτηση, αλλά δεν εμποδίζει την ύφεση (αρχές Ιανουαρίου, Αύγουστος κ.λπ.)· ε) η μη σύνδεση των ηλεκτρονικών συστημάτων του Συμβουλίου και της ΓΔ Διερμηνείας απαιτεί μεγάλη προσπάθεια για την έκδοση των τιμολογίων, διαδικασία η οποία εμπεριέχει την πιθανότητα σφάλματος. Οι διορθώσεις προς τα κάτω που έγιναν στα τιμολόγια της ΓΔ Διερμηνείας που είχαν αποσταλεί στο Συμβούλιο για την περίοδο 2002-2003 αντιστοιχούσαν στο 6 % σχεδόν του ποσού που είχε χρεωθεί αρχικά.

Η διοργανική συνεργασία

55. Με βάση τις εργασίες της Διοργανικής Επιτροπής Μετάφρασης και Διερμηνείας (Comité interinstitutionnel de la traduction et de l'interprétation — C.I.T.I.) και την «έκθεση Chêne» (21) του 2002, έχουν σημειωθεί σημαντικά βήματα προόδου προς την κατεύθυνση της μεγαλύτερης συνεργασίας των οργάνων της ΕΕ στον τομέα της διερμηνείας. Στα σημαντικότερα επιτεύγματα περιλαμβάνονται: — κοινοί διαγωνισμοί για μόνιμους διερμηνείς που διοργανώνονται από την EPSO, — κοινή διαδικασία επιλογής και κοινός πίνακας αναγνωρισμένων ΕΔΣ, — κοινό σύστημα και μονάδα για τις πληρωμές των ΕΔΣ (από τον Οκτώβριο του 2004), — ανταλλαγή διερμηνέων για τις νέες γλώσσες, των οποίων η προσφορά δεν είναι μεγάλη.

56. Περαιτέρω εξοικονόμηση πόρων και αύξηση της αποτελεσματικότητας θα μπορούσαν να επιτευχθούν σε πολλούς άλλους τομείς, αλλά η ενίσχυση της συνεργασίας παρακωλύεται από την τρέχουσα οργάνωση της κατάστασης, με τη συμμετοχή τριών ανεξάρτητων φορέων παροχής υπηρεσιών διερμηνείας (της ΓΔ Διερμηνείας, του Κοινοβουλίου και του Δικαστηρίου).

57. Ο καταμερισμός των εργασιών μεταξύ του Κοινοβουλίου και της Επιτροπής (ΓΔ Διερμηνείας) δεν είναι αποτελεσματικός για τους ακόλουθους λόγους: α) τα δύο όργανα ανταγωνίζονται για την πρόσληψη ΕΔΣ για τις συνεδριάσεις που πραγματοποιούνται στις Βρυξέλλες· β) τα όργανα δεν κοινοποιούν συστηματικά το ένα στο άλλο τη διαθεσιμότητα ή την ανάγκη πόρων. Η ΓΔ Διερμηνείας προσλαμβάνει ΕΔΣ σε ημέρες κατά τις οποίες το Κοινοβούλιο έχει ακόμη μόνιμους διερμηνείς χωρίς να τους έχει ανατεθεί καθήκον διερμηνείας. Στις περιπτώσεις κατά τις οποίες ακυρώνονται συνεδριάσεις ή χρειάζονται διερμηνείς μόνο για μισή ημέρα ή λιγότερο, οι ξεχωριστές οργανωτικές δομές σε συνδυασμό με την ελλιπή ανταλλαγή πληροφοριών μεταξύ των δύο οργάνων καθιστούν σχεδόν αδύνατη τη χρήση αυτών των πόρων από το άλλο όργανο. Κατά την περίοδο των εκλογών για την ανάδειξη του Ευρωπαϊκού Κοινοβουλίου (από τις 10 Μαΐου έως τις 2 Ιουλίου 2004), σε δεκάδες μόνιμους διερμηνείς του Κοινοβουλίου, ιδίως των μικρότερων γλωσσών, δεν είχε ανατεθεί κανένα καθήκον. Την ίδια περίοδο, η ΓΔ Διερμηνείας προσέλαβε κατά μέσο όρο 253 ΕΔΣ την ημέρα, με αποτέλεσμα τη σημαντική επιβάρυνση των πιστώσεων του προϋπολογισμού (άνω των 900 ευρώ την ημέρα ανά διερμηνέα)· γ) η σημερινή οργάνωση δυσχεραίνει τη μείωση των εξόδων ταξιδίου με την αξιοποίηση της παρουσίας μη τοπικών ΕΔΣ, που έχουν ήδη προσληφθεί από το άλλο όργανο, για τις αμέσως επόμενες ημέρες· δ) περαιτέρω οικονομίες κλίμακας σε επίπεδο ανθρώπινου δυναμικού, οικονομικής, επιχειρησιακής και πληροφορικής διαχείρισης καθώς και ολοκλήρωσης των συστημάτων πληροφορικής θα μπορούσαν να επιτευχθούν μέσω μιας κοινής οργάνωσης.

58. Ως εκ τούτου, θα πρέπει να αναλυθεί κατά πόσο τα προαναφερθέντα προβλήματα θα μπορούσαν να επιλυθούν είτε με τη δημιουργία μιας ενιαίας διοργανικής υπηρεσίας ή οργανισμού, η οποία θα παρέχει υπηρεσίες διερμηνείας σε όλα τα όργανα της ΕΕ, είτε με τη βελτίωση της διοργανικής συνεργασίας. Η συγκέντρωση της παροχής των υπηρεσιών διερμηνείας θα ήταν συμβατή με την αυτονομία κάθε οργάνου, όπως αυτό αποδεικνύεται από το γεγονός ότι το Συμβούλιο βασιζόταν στην Επιτροπή για την παροχή διερμηνείας επί σειρά ετών, χωρίς αξιοσημείωτα προβλήματα. Η συμφωνία επιπέδου υπηρεσιών μεταξύ του Συμβουλίου και της ΓΔ Διερμηνείας καταδεικνύει ότι είναι απόλυτα εφικτό να εξασφαλιστεί για το όργανο-πελάτη ένας συμφωνημένος αριθμός διερμηνέων την ημέρα.

Ειδικές παρατηρήσεις σχετικά με τις δαπάνες για τις υπηρεσίες που παρέχονται από ελεύθερους διερμηνείς

Η βέλτιστη αναλογία μεταξύ μόνιμων και ελεύθερων διερμηνέων

ΓΔ Διερμηνείας

59. Η επιλογή της απασχόλησης ΕΔΣ αντί για μόνιμους υπαλλήλους εξαρτάται από πολλούς παράγοντες, όπως από τον τρόπο με τον οποίο οι συνεδριάσεις κατανέμονται κατά τη διάρκεια του έτους και της εβδομάδας, από τη διαθεσιμότητα των τοπικών ελεύθερων διερμηνέων ή από την απόσταση μεταξύ της επαγγελματικής κατοικίας του διερμηνέα και του τόπου όπου πραγματοποιείται η συνεδρίαση. Το Συνέδριο θεωρεί ότι οι διαπιστώσεις της προαναφερθείσας μελέτης, η οποία πραγματοποιήθηκε για λογαριασμό της ΓΔ Διερμηνείας (17), ισχύουν σε γενικές γραμμές. Σύμφωνα με τις εν λόγω διαπιστώσεις, βέλτιστη συνολική αναλογία υπάρχει όταν το 51 % των ημερών διερμηνείας παρέχεται από μόνιμους διερμηνείς. Το ποσοστό των ημερών διερμηνείας των μόνιμων διερμηνέων μειώθηκε από 53 % το 2000 σε 46 % το 2002 και το 2003, αυξήθηκε ωστόσο στο 50 % το 2004.

60. Εντούτοις, μια συνολική αναλογία-στόχος 51:49 δεν ταιριάζει για όλες τις γλώσσες. Η ΓΔ Διερμηνείας δεν έχει υπολογίσει τη βέλτιστη αναλογία για κάθε γλώσσα. Για παράδειγμα, η αναλογία των ολλανδόφωνων ελεύθερων διερμηνέων (54 % το 2003) θα έπρεπε να είναι υψηλότερη, δεδομένου ότι υπάρχουν διαθέσιμοι πολλοί «τοπικοί» διερμηνείς (ΕΔΣ που κατοικούν στις Βρυξέλλες ή στα περίχωρα) και όχι τόσο δαπανηροί «μη τοπικοί» (ΕΔΣ που δεν κατοικούν μακριά από τις Βρυξέλλες).

61. Από την άλλη πλευρά, θα μπορούσαν να προσληφθούν περισσότεροι μόνιμοι διερμηνείς, για παράδειγμα, για τα πορτογαλικά ή για τα ελληνικά, καθώς τα έξοδα ταξιδίου για έλληνες ή πορτογάλους ΕΔΣ υπερβαίνουν το μέσο όρο όλων των ΕΔΣ. Για τις γλώσσες αυτές, η εξάρτηση από ΕΔΣ είναι σχετικά υψηλή (59 % και 67 % αντίστοιχα των ημερών διερμηνείας για το 2003), οι μόνιμοι διερμηνείς έχουν έναν από τους υψηλότερους φόρτους εργασίας σε σχέση με όλες τις άλλες γλώσσες (116 και 108 ημέρες αντίστοιχα, έναντι μέσου όρου 104 ημερών για το 2003) και το ποσοστό των τοπικών ΕΔΣ είναι το χαμηλότερο (μόλις 30 % για τα πορτογαλικά και 42 % για τα ελληνικά έναντι μέσου όρου 56 % για το 2003).

Κοινοβούλιο

62. Το Κοινοβούλιο δεν έχει προβεί σε συγκεκριμένους υπολογισμούς προκειμένου να καθορίσει τη βέλτιστη αναλογία ελεύθερων και μόνιμων διερμηνέων. Το 2003, το 57 % των ημερών διερμηνείας παρασχέθηκε από ΕΔΣ. Παρά το υψηλό κόστος, φαίνεται να δικαιολογείται υψηλότερο ποσοστό διερμηνείας από ελεύθερους διερμηνείς από ό,τι στη ΓΔ Διερμηνείας, λόγω της ακόμα περισσότερο άνισης ζήτησης. Ωστόσο, οι πέντε γλώσσες με το μεγαλύτερο ποσοστό διερμηνείας από ελεύθερους διερμηνείς (κατά φθίνουσα σειρά: ισπανικά, ιταλικά, αγγλικά, φινλανδικά και σουηδικά) είναι οι γλώσσες για τις οποίες τα έξοδα ταξιδίου των ΕΔΣ υπερβαίνουν το μέσο όρο.

Οι αποζημιώσεις των ΕΔΣ

Επιστροφή των εξόδων ταξιδίου και των ημερήσιων αποζημιώσεων

63. Τα έξοδα ταξιδίου των ΕΔΣ είναι σημαντικά υψηλότερα από τα αντίστοιχα των μόνιμων υπαλλήλων. Λόγω της συμφωνίας μεταξύ της AIIC και των τριών οργάνων της ΕΕ, η οποία προβλέπει υπέρ των ΕΔΣ μια αποζημίωση ταξιδίου, μια ημερήσια αποζημίωση και την επιστροφή των εξόδων ταξιδίου και ξενοδοχείου, οι ΕΔΣ απολαύουν ευνοϊκότερων όρων μετακίνησης από ό,τι οι μόνιμοι συνάδελφοί τους. Για τις συνεδριάσεις που πραγματοποιούνται εκτός Βρυξελλών, αυτό έχει ως αποτέλεσμα άνισους όρους μετακίνησης για διερμηνείς του αυτού επιπέδου που εκτελούν τα ίδια καθήκοντα. Σύμφωνα με τις συμφωνίες της AIIC με άλλους διεθνείς οργανισμούς, οι ΕΔΣ απολαύουν των ίδιων όρων για την επιστροφή των εξόδων ταξιδίου με τους μόνιμους υπαλλήλους του αυτού επιπέδου (22).

64. Σύμφωνα με το άρθρο 10 των κανόνων εφαρμογής ορισμένων διατάξεων της συμφωνίας μεταξύ της AIIC και των οργάνων της ΕΕ που εξέδωσε η Επιτροπή (23), ένας ΕΔΣ έχει δικαίωμα επιστροφής, με προσκόμιση των κατάλληλων δικαιολογητικών, της αξίας ενός εισιτηρίου IATA, το οποίο να μπορεί να ανταλλάξει και του οποίου η αξία να μπορεί να του επιστραφεί, στη χαμηλότερη τιμή που δεν υπόκειται σε περιορισμούς. Οι κανόνες εφαρμογής που αφορούν τους ΕΔΣ, οι οποίοι εργάζονται για τα όργανα της ΕΕ που βρίσκονται στο Λουξεμβούργο (24), περιέχουν παρόμοια ρήτρα.

65. Η συμφωνία θα έπρεπε να τροποποιηθεί ώστε σε έναν ΕΔΣ να καταβάλλεται γενικά ποσό που δεν υπερβαίνει το ποσό που αντιστοιχεί στην τιμή ενός εισιτηρίου με περιορισμούς (ήτοι, εισιτήριο με την χαμηλότερη τιμή). Το εν λόγω ποσό, ωστόσο, πρέπει να καταβάλλεται και στις περιπτώσεις απουσίας του ΕΔΣ λόγω ασθένειας, ακύρωσης της συνεδρίασης ή άλλου λόγου ανεξάρτητου από τη βούληση του ΕΔΣ.

Κοινοβούλιο

66. Από έλεγχο δείγματος πληρωμών προς ΕΔΣ προέκυψε ότι στην πλειονότητα των ΕΔΣ που ταξίδευσαν αεροπορικώς κατεβλήθη ο ναύλος της διακεκριμένης θέσης, χωρίς ο φάκελος να περιέχει στοιχεία τα οποία να αποδεικνύουν την ανάγκη αγοράς αυτού του είδους εισιτηρίου.

67. Αντίθετα με τους κανόνες που αναφέρουν ότι ένας ΕΔΣ δεν δικαιούται πλήρη ημερήσια αποζημίωση όταν, στην αντίστοιχη περίπτωση, ένας μόνιμος υπάλληλος θα λάμβανε μόνο μέρος αυτής της αποζημίωσης, καταβάλλεται πλήρης αποζημίωση ακόμη και για διάστημα μικρότερο των 12 ωρών (25).

ΓΔ Διερμηνείας

68. Από έλεγχο δείγματος 17 πληρωμών σε ΕΔΣ που είχαν ταξιδεύσει αεροπορικώς διαπιστώθηκε ότι σε τέσσερις από αυτούς κατεβλήθη ο ναύλος της διακεκριμένης θέσης, χωρίς ο φάκελος να περιέχει στοιχεία τα οποία να αποδεικνύουν την ανάγκη αγοράς αυτού του είδους εισιτηρίου.

Σύγκριση με άλλους διεθνείς οργανισμούς

69. Η ημερήσια αμοιβή που κατέβαλαν τα όργανα της ΕΕ το 2004 στη σταθερή τιμή των 483,98 ευρώ την ημέρα για πεπειραμένους διερμηνείς ευθυγραμμίζεται με τις τρέχουσες συνθήκες της αγοράς στον ιδιωτικό τομέα. Ωστόσο, είναι χαμηλότερη από τη μέση ακαθάριστη τιμή που καταβάλλουν άλλοι διεθνείς οργανισμοί, που έχουν και αυτοί υπογράψει συμφωνίες με την AIIC. Η διαφορά αυτή δικαιολογείται από τον κατά πολύ μεγαλύτερο όγκο απασχόλησης και τις μεγαλύτερης διάρκειας συμβάσεις που μπορούν να προσφέρουν τα όργανα της ΕΕ, καθώς και από την ευνοϊκή φορολογική μεταχείριση (οι ΕΔΣ καταβάλλουν κοινοτικό φόρο και, κατά συνέπεια, απαλλάσσονται από τους εθνικούς φόρους εισοδήματος).

70. Η συνέπεια της ευνοϊκής φορολογικής μεταχείρισης είναι ότι, παρά την χαμηλότερη ακαθάριστη τιμή, το καθαρό ποσό που εισπράττει ο ελεύθερος διερμηνέας από τη ΓΔ Διερμηνείας και από το Κοινοβούλιο είναι υψηλότερο από το καθαρό ποσό που κερδίζει εργαζόμενος στον ιδιωτικό τομέα ή για άλλους διεθνείς οργανισμούς. Αυτό σημαίνει ότι τα όργανα της ΕΕ είναι σε θέση να έχουν υψηλές απαιτήσεις όταν προσλαμβάνουν ΕΔΣ, αλλά επίσης ότι πρέπει να παρακολουθούν προσεκτικά τις συνθήκες της αγοράς, ώστε να αποφεύγουν να καταβάλλουν υπερβολικές αμοιβές.

71. Αντίθετα με τα όργανα της ΕΕ, ο Οργανισμός Οικονομικής Συνεργασίας και Ανάπτυξης καταβάλλει μειωμένη τιμή στην περίπτωση συνεδριάσεων που ακυρώνονται, συνεδριάσεων που τελειώνουν νωρίς και συνεδριάσεων γενικού ή μη τεχνικού περιεχομένου (26).

Ποιότητα της διερμηνείας

Κοινοβούλιο

72. Από έρευνα που διεξήγαγε το Συνέδριο μεταξύ των πολιτικών ομάδων δεν προέκυψαν παράπονα όσον αφορά την ποιότητα, την αξιοπιστία ή την εξυπηρετικότητα της υπηρεσίας διερμηνείας, ωστόσο το γεγονός ότι οι συνεδρίες διερμηνείας περιορίζονται σε τρεισήμισι ώρες θεωρήθηκε υπερβολικά περιοριστικό.

Επιτροπή και Συμβούλιο

73. Στο 1,2 % σχεδόν των εκθέσεων συνεδρίας (27) του 2003 και στο 0,5 % του 2004 αναφερόταν ένα ανεπίσημο παράπονο το οποίο αφορούσε κυρίως το γλωσσικό καθεστώς. Από αξιολόγηση που πραγματοποιήθηκε το 2001 από εξωτερικούς συμβούλους με αντικείμενο την ποιότητα των υπηρεσιών διερμηνείας που παρέχει η ΓΔ Διερμηνείας, στην οποία συμπεριλαμβανόταν έρευνα μεταξύ των αντιπροσώπων που παρίστανται σε συνεδριάσεις με διερμηνεία της Επιτροπής και του Συμβουλίου, διαπιστώθηκε ότι το 91 % αυτών των αντιπροσώπων ήταν γενικά ικανοποιημένοι ή πολύ ικανοποιημένοι με την ποιότητα της διερμηνείας της ΓΔ Διερμηνείας. Το πλέον αδύναμο σημείο κρίθηκε ότι ήταν η γνώση των θεμάτων που συζητούνται στις συνεδριάσεις. Το πρόβλημα αυτό φάνηκε να συνδέεται με την καθυστερημένη διανομή ή μη διαθεσιμότητα των εγγράφων της συνεδρίασης, γεγονός το οποίο η έρευνα στους διερμηνείς επισήμαινε ως το σοβαρότερο πρόβλημα. Περισσότεροι από τους μισούς διερμηνείς ήταν δυσαρεστημένοι από την τεκμηρίωση. Συγκεκριμένα, η μη διαθεσιμότητα των εγγράφων στην ενεργό γλώσσα τους αποτελούσε πρόβλημα.

74. Από το τελευταίο τρίμηνο του 2003, η ΓΔ Διερμηνείας ζήτησε από τους διοργανωτές των συνεδριάσεων να συμπληρώνουν ένα σύντομο ερωτηματολόγιο μετά από κάθε συνεδρίαση. Το 94 % αυτών δηλώνουν ικανοποιημένοι ή πολύ ικανοποιημένοι με τις υπηρεσίες της ΓΔ Διερμηνείας και την ποιότητα της διερμηνείας.

75. Η εικόνα αυτή επιβεβαιώθηκε σε μεγάλο βαθμό στους ελεγκτές από τους διάφορους προϊσταμένους της κεντρικής μονάδας συντονισμού που δημιουργείται από κάθε κράτος μέλος που ασκεί εκ περιτροπής την προεδρία του Συμβουλίου (εφεξής «συντονιστής της προεδρίας του Συμβουλίου»), καθώς και από τους αιτούντες τις συνεδριάσεις στην Επιτροπή. Η ποιότητα της διερμηνείας αναφέρθηκε σχεδόν ομόφωνα ως το δυνατό σημείο της ΓΔ Διερμηνείας.

76. Ως βοήθεια για την εξασφάλιση της ποιότητας και της συνοχής της διερμηνείας τους, οι διερμηνείς της ΓΔ Διερμηνείας έχουν στη διάθεσή τους πολύγλωσσα ηλεκτρονικά γλωσσάρια για μεγάλο αριθμό θεμάτων. Από την άλλη πλευρά, τα έγγραφα της συνεδρίασης διατίθενται συχνά μόνο στα αγγλικά και, για το λόγο αυτό, πρέπει να συμπληρωθούν από τους ίδιους τους διερμηνείς μέσω ερευνών σε βάσεις δεδομένων. Η ποιότητα θα μπορούσε επίσης να βελτιωθεί περαιτέρω μέσω σταθερότερων ομάδων διερμηνείας για διαδοχικές συνεδριάσεις. Αυτό ενδείκνυται ιδιαίτερα για τις συνεδριάσεις πιο τεχνικού περιεχομένου.

77. Η εξυπηρετικότητα των υπαλλήλων της ΓΔ Διερμηνείας θεωρείται επίσης ένα από τα κύρια προτερήματά της. Εάν μια αίτηση για διερμηνεία απορριφθεί μερικώς ή εντελώς από τη ΓΔ Διερμηνείας κατά τις εβδομαδιαίες συνεδριάσεις διαιτησίας ή συντονισμού που πραγματοποιεί, η σχετική συνεδρίαση επαναπρογραμματίζεται συνήθως για την επόμενη εβδομάδα ή πραγματοποιείται με μειωμένο γλωσσικό καθεστώς. Σημαντικές καθυστερήσεις στην πρόοδο των εργασιών επιτροπών ή ομάδων εργασίας αναφέρθηκαν μόνο σε σπάνιες περιπτώσεις.

78. Το συχνότερο αρνητικό σημείο που αναφέρθηκε κατά τις συνεντεύξεις του Συνεδρίου με πελάτες της Επιτροπής και του Συμβουλίου ήταν, όπως και για το Κοινοβούλιο, ο περιορισμός των συνεδριών διερμηνείας στις τρεισήμισι ώρες.

79. Το Συμβούλιο δεν διαθέτει σύστημα για την αξιολόγηση της ποιότητας της διερμηνείας και τη μέτρηση της ικανοποίησης των αντιπροσώπων.

80. Οι συντονιστές της προεδρίας του Συμβουλίου την περίοδο 2002-2003, όταν ρωτήθηκαν από τους ελεγκτές του Συνεδρίου, ανέφεραν σχεδόν ομόφωνα την ποιότητα της διερμηνείας ως το κύριο προτέρημα της ΓΔ Διερμηνείας. Επίσημα παράπονα εκ μέρους των διοργανωτών συνεδριάσεων ή των αντιπροσώπων είναι σπάνια. Για τα έτη 2002 και 2003, η ΓΔ Διερμηνείας έλαβε μόνο τέσσερα ή πέντε παράπονα, εκ των οποίων μόνο τα δύο κάθε χρόνο αφορούσαν την ποιότητα της διερμηνείας.

81. Οι συντονιστές της προεδρίας του Συμβουλίου θεωρούν επίσης ότι η απαιτούμενη προειδοποιητική προθεσμία των έξι εβδομάδων που επιβάλλει η ΓΔ Διερμηνείας είναι εξαιρετικά μεγάλη και συνεπάγεται αναπόφευκτα μεγάλο αριθμό αλλαγών. Προτείνεται επίσης η Γενική Γραμματεία του Συμβουλίου να δίνει σαφέστερες και λεπτομερέστερες γραπτές οδηγίες στο συντονιστή της προεδρίας του Συμβουλίου καθώς και στους διοργανωτές συνεδριάσεων, ώστε να βελτιωθεί ο προγραμματισμός των συνεδριάσεων και να αποτρέπεται η συχνή ακύρωσή τους, ιδίως κατά τις πρώτες εβδομάδες μιας νέας προεδρίας.

ΣΥΜΠΕΡΑΣΜΑΤΑ ΚΑΙ ΣΥΣΤΑΣΕΙΣ

Διαδικασίες που εφαρμόστηκαν προς αποφυγή της παροχής υπηρεσιών διερμηνείας που υπερβαίνουν τις πραγματικές ανάγκες

82. Από τον έλεγχο διαπιστώθηκε ότι τα κοινοτικά όργανα κατόρθωσαν να θέσουν υπό έλεγχο τις δαπάνες της διερμηνείας κατά τα πέντε τελευταία χρόνια, παρά την αύξηση του αριθμού των επίσημων γλωσσών από 11 σε 20 το Μάιο του 2004. Η Επιτροπή και το Συμβούλιο καθιέρωσαν συστήματα τα οποία εξασφαλίζουν ότι διερμηνεία παρέχεται μόνο όταν υπάρχει πραγματική ανάγκη. Οι βέλτιστες πρακτικές που παρατηρήθηκαν σε αυτά τα όργανα πρέπει να επεκταθούν και να εφαρμοστούν και στο Κοινοβούλιο (σημεία 15-29).

Ικανότητα παροχής όλων των αναγκαίων υπηρεσιών διερμηνείας

83. Οι ανάγκες διερμηνείας που αφορούν τις προ διεύρυνσης επίσημες γλώσσες γενικά καλύπτονται, ωστόσο ο αριθμός των διαθέσιμων διερμηνέων από ή προς τις νέες επίσημες γλώσσες δεν είναι αρκετός (σημεία 30-32).

84. Η αύξηση του αριθμού των γλωσσών εργασίας δημιουργεί πρακτικά και οικονομικά προβλήματα, τα οποία μπορούν να επιλυθούν μόνο με τον έλεγχο της ζήτησης των υπηρεσιών διερμηνείας και των σχετικών εξόδων. Η προσχώρηση μικρών χωρών δημιουργεί τεράστια αύξηση της ζήτησης σε μικρές αγορές όσον αφορά τη διερμηνεία, όπου η προσφορά είναι μάλλον περιορισμένη, με συνέπεια να είναι όλο και δυσκολότερη η κάλυψη όλων των αιτήσεων για διερμηνεία. Οι διαγωνισμοί της EPSO που διοργανώθηκαν για την επιλογή μόνιμων διερμηνέων για τις νέες γλώσσες ολοκληρώθηκαν μετά την ημερομηνία της διεύρυνσης και ο αριθμός των επιτυχόντων που προέκυψε από αυτούς δεν αρκεί για να καλύψει τις ανάγκες των υπηρεσιών διερμηνείας της ΕΕ (σημεία 30-31).

Κόστος της διερμηνείας

85. Οι αποδοχές των διερμηνέων αποτελούν το 80 % περίπου του κόστους της διερμηνείας. Άλλα επιπρόσθετα έξοδα συνδέονται με τη διαχείριση, τη διοίκηση, την κατάρτιση, την τεχνολογία της πληροφορίας κ.λπ. Το Συνέδριο εκτιμά ότι το 2003 το πλήρες κόστος των υπηρεσιών διερμηνείας που παρείχαν το Κοινοβούλιο και η ΓΔ Διερμηνείας ήταν περί τα 57 και τα 106 εκατομμύρια ευρώ αντίστοιχα. Εάν συμπεριληφθεί και το Δικαστήριο, το συνολικό κόστος της διερμηνείας για τα όργανα της ΕΕ, πριν από τη διεύρυνσή της, μπορεί να υπολογιστεί σε 170 εκατομμύρια ευρώ περίπου. Το κόστος μιας ημέρας διερμηνείας στο Κοινοβούλιο είναι σημαντικά υψηλότερο από το αντίστοιχο στη ΓΔ Διερμηνείας, κυρίως λόγω του τρόπου οργάνωσης των συνεδριάσεων στο Κοινοβούλιο (σημεία 33-41 και παράρτημα II).

86. Παρά τα μέτρα που έχουν ληφθεί για τη συγκράτηση και τη μείωση των δαπανών διερμηνείας, υπάρχει ακόμη περιθώριο για περαιτέρω εξοικονόμηση πόρων, εάν βελτιωθεί η διαχείριση των συνεδριάσεων και ιδίως εάν εξασφαλιστεί ότι οι αλλαγές και οι ακυρώσεις της τελευταίας στιγμής είναι οι ελάχιστες δυνατές (σημεία 42-51).

87. Επιπλέον, τα όργανα οφείλουν να αναθεωρήσουν την πολιτική τους όσον αφορά το επίπεδο των πόρων για τη διερμηνεία που διατηρούν ως αποθεματικό, σε ετοιμότητα, προκειμένου να ελαχιστοποιήσουν τα σχετικά έξοδα (σημείο 45).

88. Όπως αναφέρεται στα σημεία 44 και 49, το 2003, το Κοινοβούλιο και το Συμβούλιο δαπάνησαν άνω των 6 εκατομμυρίων ευρώ για υπηρεσίες διερμηνείας που είχαν ζητηθεί, αλλά δεν χρησιμοποιήθηκαν λόγω ακύρωσης των συνεδριάσεων. Συνεδριάσεις ακυρώθηκαν επίσης και στην Επιτροπή, αλλά, για το λόγο που εκτίθεται στο σημείο 46, το κόστος των ακυρώσεων αυτών δεν μπορεί να υπολογιστεί.

89. Η Επιτροπή παρέχει υπηρεσίες διερμηνείας στην ίδια καθώς και στο Συμβούλιο και σε άλλα όργανα μέσω της ΓΔ Διερμηνείας, χρεώνοντας σε αυτά τα σχετικά έξοδα. Η πρακτική αυτή αποτελεί ένα αποτελεσματικό εργαλείο διαχείρισης των πόρων. Ωστόσο, το Συνέδριο διαπίστωσε ότι η τιμή χρέωσης δεν περιλαμβάνει το πλήρες κόστος. Μολονότι αυτό δεν έχει καθαρό αντίκτυπο στον κοινοτικό προϋπολογισμό, θα μπορούσε να έχει ως αποτέλεσμα ακατάλληλες διαχειριστικές αποφάσεις όσον αφορά τη χρήση των διαθέσιμων πόρων.

90. Εξοικονόμηση πόρων θα μπορούσε να επιτευχθεί επίσης με την αυστηρότερη εφαρμογή της συμφωνίας με την AIIC, την περαιτέρω ολοκλήρωση των ηλεκτρονικών συστημάτων και τη στενότερη διοργανική συνεργασία.

91. Όσον αφορά τη συμφωνία με την AIIC θα πρέπει να μελετηθεί η δυνατότητα διαπραγμάτευσης μιας συμφωνίας, η οποία θα εξασφάλιζε υπέρ των ελεύθερων διερμηνέων το ίδιο σύστημα που ισχύει για τους μόνιμους υπαλλήλους. Το παράδειγμα των Ηνωμένων Εθνών αποδεικνύει ότι η συγκεντρωτική διαχείριση της οργάνωσης των ταξιδίων των ελεύθερων διερμηνέων είναι εφικτή (28). Διαβουλεύσεις με την AIIC θα μπορούσαν να αρχίσουν επί τη βάσει του άρθρου 19 της συμφωνίας, με σκοπό την τροποποίησή της από την άποψη αυτή (σημεία 63-71). Θα πρέπει επίσης να εξεταστεί το ενδεχόμενο διαπραγμάτευσης ειδικών ναύλων για τους ΕΔΣ με τα γραφεία ταξιδίων, τις αεροπορικές εταιρείες, τα ξενοδοχεία κ.λπ.

92. Η γενική πολιτική της παροχής υπηρεσιών διερμηνείας είτε από μόνιμους υπαλλήλους είτε από ΕΔΣ δεν είναι εύκολη, αλλά εξαρτάται από μεγάλο αριθμό παραγόντων: από τον τρόπο με τον οποίο οι συνεδριάσεις κατανέμονται κατά τη διάρκεια του έτους και της εβδομάδας, από τη διαθεσιμότητα τοπικών ελεύθερων διερμηνέων, από τους απαιτούμενους γλωσσικούς συνδυασμούς, από την απόσταση μεταξύ της επαγγελματικής κατοικίας του διερμηνέα και του τόπου διεξαγωγής της συνεδρίασης κ.λπ. Οι τοπικοί ΕΔΣ συνήθως κοστίζουν λιγότερο από ό,τι οι μόνιμοι διερμηνείς, ενώ οι μη τοπικοί ΕΔΣ είναι ακριβότεροι κατά μέσο όρο (σημεία 39-41).

Ποιότητα της διερμηνείας

93. Γενικά, οι χρήστες είναι ικανοποιημένοι με την ποιότητα των παρεχόμενων υπηρεσιών διερμηνείας (σημεία 72-75), μολονότι πολλοί από αυτούς ζητούν μεγαλύτερη ευελιξία αναφορικά με τους χρονικούς περιορισμούς που επιβάλλονται όσον αφορά τη διάρκεια των συνεδριάσεων.

Πιθανές εξελίξεις

94. Θα πρέπει να πραγματοποιηθεί ανεξάρτητη αξιολόγηση των πιθανών πλεονεκτημάτων της δημιουργίας μιας ενιαίας διοργανικής υπηρεσίας, η οποία θα παρείχε υπηρεσίες διερμηνείας σε όλα τα όργανα της ΕΕ, σε σύγκριση με τα οφέλη που θα προέκυπταν από μια ενισχυμένη διοργανική συνεργασία (σημείο 58).

95. Κάθε διεύρυνση της Ευρωπαϊκής Ένωσης είχε ως συνέπεια την αύξηση του αριθμού των γλωσσών εργασίας και της πολυπλοκότητας των αιτήσεων για την παροχή υπηρεσιών διερμηνείας. Από την παρούσα έκθεση διαπιστώνεται ότι, χωρίς να τίθεται σε αμφισβήτηση η αρχή της πολυγλωσσίας, τα κοινοτικά όργανα κατάφεραν να λάβουν ρεαλιστικά μέτρα για τον περιορισμό και τον έλεγχο των δαπανών διερμηνείας. Το Συνέδριο τους συνιστά να συνεχίσουν αυτού του είδους τις προσπάθειες.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 22ας Σεπτεμβρίου 2005. Για το Ελεγκτικό Συνέδριο Hubert WEBER Πρόεδρος

(1) Κανονισμός αριθ. 1 του Συμβουλίου, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (ΕE 17 της 6.10.1958, σ. 385/58), όπως αυτός τροποποιήθηκε.

(2) Πριν από τη διεύρυνση της ΕΕ του Μαΐου του 2004, η ΓΔ Διερμηνείας απασχολούσε σχεδόν 500 υπαλλήλους ως διερμηνείς, το Κοινοβούλιο πάνω από 200 και το Δικαστήριο 33.

(3) Οι ελεύθεροι διερμηνείς είναι επίσης γνωστοί με το γαλλικό ακρωνύμιο AIC (Auxiliaire Interprète de Conférence).

(4) Ο κανονισμός υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων θεσπίζονται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (ΕΕ L 56 της 4.3.1968, σ. 1), όπως τροποποιήθηκε τελευταία από τον κανονισμό (ΕΚ, Ευρατόμ) αριθ. 723/2004 (ΕΕ L 124 της 27.4.2004, σ. 1).

(5) Για στατιστικούς σκοπούς, η ΓΔ Διερμηνείας ορίζει την ημέρα διερμηνείας ως δύο μισές ημέρες κατά τις οποίες ένας διερμηνέας παρέχει τουλάχιστον κάποιες υπηρεσίες διερμηνείας (εξαιρουμένων των μετακινήσεων και κάθε άλλης δραστηριότητας). Δεδομένου ότι η ΓΔ Διερμηνείας, το Κοινοβούλιο και το Δικαστήριο χρησιμοποιούν διαφορετικές μεθόδους για να υπολογίσουν τον αριθμό των παρεχόμενων ημερών διερμηνείας, οι ελεγκτές προσάρμοσαν τα αριθμητικά στοιχεία για τα άλλα όργανα, προκειμένου να τα συγκρίνουν με τα αντίστοιχα της ΓΔ Διερμηνείας, ώστε να μπορούν να υπολογίσουν το ποσοστό κάθε οργάνου στη συνολική κατανάλωση καθώς και το κόστος ανά ημέρα διερμηνείας.

(6) Προς διευκόλυνση των συγκρίσεων, ως έτος βάσης επελέγη το 1998, διότι το 1998 και το 2003 προηγήθηκαν του έτους κοινοβουλευτικών εκλογών και ανανέωσης της Επιτροπής. Επιπλέον, και τα δύο έτη είχαν τον ίδιο αριθμό επίσημων γλωσσών (11), δεδομένου ότι η προτελευταία διεύρυνση της ΕΕ πραγματοποιήθηκε το 1995.

(7) Ενεργοί είναι οι γλώσσες προς τις οποίες παρέχεται διερμηνεία. Παθητικές είναι οι γλώσσες που μπορεί να χρησιμοποιηθούν από τους ομιλητές κατά τη συνεδρίαση. Εάν ο αριθμός των ενεργών και των παθητικών γλωσσών δεν είναι ο ίδιος, τότε η συνεδρίαση έχει ασύμμετρο γλωσσικό καθεστώς. Για παράδειγμα, το καθεστώς 7/6 σημαίνει 7 παθητικές και 6 ενεργοί γλώσσες.

(8) Βάσει της συνετής υπόθεσης ότι το πρόβλημα επηρέασε μόνο μια αντιπροσωπεία. Το μέσος κόστος μιας ημέρας διερμηνείας παρουσιάζεται στον πίνακα 4.

(9) Algoé Consultants, Evaluation de la qualité des prestations fournies par le SCIC en matière d'interprétation, Lyon-Ecully, 26 Ιουνίου 2001.

(10) Απόφαση του Γενικού Γραμματέα του Συμβουλίου/Ύπατου Εκπροσώπου για την κοινή εξωτερική πολιτική και πολιτική ασφάλειας αριθ. 56/04 της 7ης Απριλίου 2004 όσον αφορά τη διερμηνεία για το Ευρωπαϊκό Συμβούλιο, το Συμβούλιο και τα προπαρασκευαστικά όργανα του Συμβουλίου, SN 1327/04 ΑΝΑΘ. 1.

(11) Για την εξασφάλιση διερμηνείας υψηλής ποιότητας, ζητείται καταρχήν από τους διερμηνείς να παρέχουν διερμηνεία μόνο προς τη μητρική γλώσσα τους. Λόγω του μεγάλου αριθμού των γλωσσών εργασίας, είναι εξαιρετικά δύσκολο να βρεθούν διερμηνείς για όλους τους γλωσσικούς συνδυασμούς.

(12) Αυτό αποτελεί μετάφραση του γαλλικού όρου «mise à disposition — MAD» που χρησιμοποιείται στη ΓΔ Διερμηνείας. Όλοι οι διερμηνείς που παραγγέλλονται και δεν ακυρώνονται τουλάχιστον έξι εργάσιμες ημέρες πριν από τη συνεδρίαση χρεώνονται ως MAD.

(13) Άμεσο κόστος είναι η αμοιβή των μόνιμων διερμηνέων και των ΕΔΣ, συμπεριλαμβανομένων των εξόδων ταξιδίου και των ημερήσιων αποζημιώσεων.

(14) Ως έμμεσο κόστος ορίζονται εδώ όλα τα άλλα έξοδα που συνδέονται με τη δραστηριότητα της διερμηνείας: αμοιβή των ανωτέρων στελεχών και των υπαλλήλων που είναι υπεύθυνοι για το σχεδιασμό, τα οικονομικά θέματα, τη διοίκηση του ανθρώπινου δυναμικού και άλλα διοικητικά καθήκοντα, τα έξοδα επιμόρφωσης, πληροφορικής, υλικού γραφείου κ.λπ.

(15) Οι αριθμοί για το μέσο πλήρες κόστος ανά ημέρα διερμηνείας το 2003 (1 081 ευρώ προ φόρου και συνταξιοδοτικής εισφοράς ή 1 046 ευρώ μετά το φόρο και τη συνταξιοδοτική εισφορά) είναι πολύ υψηλότεροι από το κόστος ανά MAD, διότι περιλαμβάνουν περισσότερα γενικά έξοδα από όσα υπολογίζει η ΓΔ Διερμηνείας και λαμβάνουν υπόψη μόνο τις πλήρεις ημέρες διερμηνείας (ή δύο μισές ημέρες) για τις συνεδριάσεις που όντως πραγματοποιήθηκαν, ενώ, όπως αναφέρεται στο σημείο 35, οι συνεδριάσεις που ακυρώνονται καθώς και οι συνεδριάσεις μισής ημέρας συνυπολογίζονται στο κόστος ανά MAD, καθώς οι εν λόγω συνεδριάσεις χρεώνονται στους διοργανωτές τους.

(16) Οι τοπικοί ΕΔΣ πρέπει να έχουν δηλώσει τόπο επαγγελματικής κατοικίας ο οποίος να απέχει λιγότερο από 60 χιλιόμετρα από τον τόπο διεξαγωγής της συνεδρίασης.

(17) PriceWaterhouseCoopers, Etude sur le coût total des interprètes fonctionnaires et des interprètes A.I. C., 5 Οκτωβρίου 2001.

(18) Στο πλαίσιο του συστήματος «GERI» ως μονάδα μέτρησης της απασχόλησης των διερμηνέων λαμβάνεται η «μισή ημέρα». Όταν μια συνεδρίαση ακυρώνεται στο GERI, κάθε μισή ημέρα διερμηνείας που είχε οριστεί για αυτή τη συνεδρίαση εμφανίζεται αυτόματα ως «αναβληθείσα μισή ημέρα» («demi-journée suspendue») για κάθε διερμηνέα που είχε παραγγελθεί για τη συγκεκριμένη συνεδρίαση. Εάν ο διαθέσιμος διερμηνέας οριστεί για μια άλλη συνεδρίαση, τότε ο κωδικός «αναβληθείσα» αντικαθίσταται από τον κωδικό της νέας συνεδρίασης. Ως εκ τούτου, το σύνολο των «αναβληθεισών μισών ημερών» στο σύστημα GERI συνιστά την «καθαρή απώλεια πόρων διερμηνείας» εκφραζόμενη σε μισές ημέρες.

(19) Η «έμμεση» επιφυλακή διαφέρει από την «ρητή» κατά το ότι η δεύτερη αντιστοιχεί σε εφεδρικές ομάδες που περιλαμβάνονται στο πρόγραμμα της συνεδρίασης για την αντικατάσταση των απόντων διερμηνέων. Σύμφωνα με τους καθιερωθέντες όρους απασχόλησης των διερμηνέων [«Διατάξεις που εφαρμόζονται στους μόνιμους διερμηνείς», ΚΥΔΣ (87)25], ένας διερμηνέας μπορεί να ορίζεται σε συνεδριάσεις για 18 συνεδρίες κατ' ανώτατο όριο (μισές ημέρες των 3,5 ωρών) σε διάστημα δύο εβδομάδων.

(20) Το μέσο κόστος ανά ημέρα που διατίθεται για τη διερμηνεία υπολογίζεται ως το συνολικό κόστος της ΓΔ Διερμηνείας μετά το φόρο και την συνταξιοδοτική εισφορά, όπως υπολογίστηκε ανωτέρω (106 εκατομμύρια ευρώ), διαιρούμενο διά του συνόλου των ημερών διερμηνείας (101 000) και έμμεσης επιφυλακής (21 000).

(21) Έκθεσης της ειδικής ομάδας εργασίας του CITI, Synergies et économies d'échelle susceptibles d'être obtenues grâce à la coopération entre les services d'interprétation et de traduction des institutions et des organes communautaires, Βρυξέλλες, 22.4.2002.

(22) Το άρθρο 15 της συμφωνίας που διέπει τους όρους απασχόλησης των διερμηνέων συνεδριάσεων που αμείβονται με την ημέρα, η οποία συνήφθη μεταξύ της AIIC και των συντονισμένων οργανώσεων (Accord régissant les conditions d'emploi des interprètes de conférence rémunérés à la journée entre l'AIIC et les Organisations coordonnées), ορίζει ότι, εκτός από τις περιπτώσεις που ορίζεται διαφορετικά και αυτό γίνεται αποδεκτό και από τις δύο πλευρές, οι κανόνες που εφαρμόζονται όσον αφορά τα έξοδα ταξιδίου είναι αυτοί που ισχύουν σε κάθε οργάνωση· αυτό επιβεβαιώνεται από το άρθρο 2 της επιπρόσθετης συμφωνίας μεταξύ της AIIC και του Συμβουλίου της Ευρώπης, το οποίο ορίζει ότι οι όροι μετακίνησης και επιστροφής των εξόδων που ισχύουν για το προσωπικό του Συμβουλίου της Ευρώπης που βρίσκεται σε επαγγελματικό ταξίδι εφαρμόζονται και για τους διερμηνείς.

Το άρθρο 13 της συμφωνίας AIIC-Ηνωμένων Εθνών αναφέρει (2000-2005) τα ακόλουθα: Εκτός εάν η παρούσα συμφωνία περιέχει διάταξη περί του αντιθέτου, οι κανόνες περί μετακίνησης που ισχύουν για το τακτικό προσωπικό του οργανισμού απασχόλησης το οποίο βρίσκεται σε αποστολές παρόμοιας διάρκειας εφαρμόζονται και όσον αφορά τις μετακινήσεις των ελεύθερων διερμηνέων που απασχολούνται από αυτόν (…).

(23) Ευρωπαϊκή Επιτροπή, κανόνες εφαρμογής ορισμένων διατάξεων της συμφωνίας (Modalités d'application de certaines dispositions de la Convention).

(24) Διατάξεις για την εφαρμογή των κανόνων που αφορούν τους ελεύθερους διερμηνείς συνεδριάσεων οι οποίοι εργάζονται για τα όργανα που βρίσκονται στο Λουξεμβούργο (Dispositions d'application relatives aux Réglementations concernant les interprètes de conférence free-lance travaillant pour les institutions de Luxembourg), § III. Έξοδα ταξιδίου.

(25) Το άρθρο 9 παράγραφος 2 της συμφωνίας που αναφέρεται στο σημείο 8 αναφέρει ότι η ημερήσια αποζημίωση και η συμπληρωματική ημερήσια αποζημίωση για τους διερμηνείς που δεν ανήκουν στο προσωπικό ενός οργάνου ισούται με την αποζημίωση αποστολής που καταβάλλεται στους μόνιμους υπαλλήλους των βαθμών LA4 έως LA8 στο όργανο που εφαρμόζει την ευνοϊκότερη κλίμακα. Για τους διερμηνείς των οποίων οι συμβάσεις διέπονται από το άρθρο 78 του καθεστώτος που εφαρμόζεται επί του λοιπού προσωπικού, η κλίμακα είναι αυτή που ισχύει στο όργανο για το οποίο προσελήφθη.

(26) Βλέπε «Όρους και συνθήκες απασχόλησης των ελεύθερων διερμηνέων στον ΟΟΣΑ του 2003».

(27) Βλέπε σημείο 23.

(28) Βλέπε επίσης το άρθρο 14 της συμφωνίας AIIC-Ηνωμένων Εθνών (2000-2005) το οποίο αναφέρει τα ακόλουθα: «Όταν μια οργάνωση προτείνει στο διερμηνέα μια σύμβαση, φροντίζει να τον ενημερώσει σχετικά με τα μέτρα που προτίθεται να λάβει όσον αφορά τις μετακινήσεις. Εάν ο διερμηνέας αποδεχθεί τη σύμβαση, αποδέχεται και τα οποιαδήποτε μέτρα θα ληφθούν ως προς τις μετακινήσεις, εκτός εάν οι επαγγελματικές υποχρεώσεις του πριν και μετά τη σύμβαση είναι τέτοιες ώστε, κατά τη γνώμη της οργάνωσης, ακυρώνουν την εφαρμογή των εν λόγω μέτρων ως προς αυτόν. (…)».

ΠΑΡΑΡΤΗΜΑ I Συγκεκριμένες διατάξεις που ισχύουν στο Κοινοβούλιο, στην Επιτροπή και στο Συμβούλιο Κοινοβούλιο 1. Σύμφωνα με το άρθρο 138 του κανονισμού του Κοινοβουλίου, όλοι οι βουλευτές έχουν το δικαίωμα να μιλούν στο Κοινοβούλιο στην επίσημη γλώσσα της επιλογής τους. Για τις ομιλίες που γίνονται σε μία από τις επίσημες γλώσσες της Κοινότητας υπάρχει ταυτόχρονη διερμηνεία σε όλες τις άλλες επίσημες γλώσσες. Το ίδιο άρθρο ορίζει επίσης ότι στις συνεδριάσεις των επιτροπών και των αντιπροσωπειών εξασφαλίζεται διερμηνεία από και προς τις επίσημες γλώσσες που χρησιμοποιούνται και ζητούνται από τα μέλη κάθε επιτροπής ή αντιπροσωπείας. Στην πράξη, για όλες τις συνόδους της ολομέλειας και για ορισμένες συνεδριάσεις των μεγάλων πολιτικών ομάδων, εξασφαλίζεται διερμηνεία από και προς όλες τις επίσημες γλώσσες της ΕΕ (11 ενεργοί και παθητικές γλώσσες πριν από τη διεύρυνση, 19 μετά τη διεύρυνση λόγω της ανεπαρκούς διαθεσιμότητας μαλτέζων διερμηνέων). Στις συνεδριάσεις των κοινοβουλευτικών επιτροπών, παρέχεται διερμηνεία στις γλώσσες όλων των μελών της εκάστοτε επιτροπής. Επιτροπή 2. Όσον αφορά τη χρήση γλωσσών, ο εσωτερικός κανονισμός της Επιτροπής (1) και οι κανόνες εφαρμογής του (2) επιτρέπουν μεγαλύτερη ευελιξία. Για τις συνεδριάσεις της ίδιας της Επιτροπής υπάρχει διερμηνεία μόνο σε τρεις γλώσσες (αγγλικά, γαλλικά και γερμανικά). Για τις «επιτροπές επιτροπολογίας» (3), ο αριθμός των γλωσσών διαφέρει από τη μία επιτροπή στην άλλη, λαμβανομένων υπόψη των αιτήσεων των εθνικών αντιπροσώπων. Στις περισσότερες περιπτώσεις, σε αυτές τις συνεδριάσεις υπάρχει διερμηνεία σε τρεις έως επτά γλώσσες. Συμβούλιο 3. Σύμφωνα με τον κανονισμό αριθ. 1 και το άρθρο 14 του εσωτερικού κανονισμού του Συμβουλίου, στις συνεδριάσεις των υπουργών παρέχεται πλήρης διερμηνεία (11 ενεργοί και παθητικές γλώσσες πριν από τη διεύρυνση, 20 μετά). Οι συνεδριάσεις της επιτροπής των μονίμων αντιπροσώπων (Coreper) πραγματοποιούνται με τρεις μόνο ενεργούς και παθητικές γλώσσες (αγγλικά, γαλλικά και γερμανικά). Για τα πολυάριθμα άλλα προπαρασκευαστικά όργανα (επιτροπές, ομάδες, ομάδες εργασίας), κατά τη συγκρότηση κάθε οργάνου συμφωνείται ιδιαίτερο γλωσσικό καθεστώς. Τα γλωσσικά καθεστώτα για κάθε όργανο κατατάσσονται από τη Γενική Γραμματεία του Συμβουλίου σε ειδική ονοματολογία. 4. Η μονάδα συνεδριάσεων της Γενικής Γραμματείας του Συμβουλίου, όταν λαμβάνει αιτήσεις για συνεδρίαση από την προεδρία του Συμβουλίου, καθορίζει αυτόματα ένα γλωσσικό καθεστώς για κάθε αίτηση συνεδρίασης, σύμφωνα με την ονοματολογία. Όλα τα αιτήματα συνεδριάσεων με διερμηνεία ικανοποιούνται από τη ΓΔ Διερμηνείας, με την προϋπόθεση ότι ο συνολικός αριθμός συνεδριάσεων με διερμηνεία καθώς και ο αριθμός των διερμηνέων ανά ημέρα δεν υπερβαίνουν τα ανώτατα όρια που καθορίζονται σε «συμφωνία επιπέδου υπηρεσιών» (Service Level Agreement — SLA), η οποία συνήφθη το Δεκέμβριο του 2002 μεταξύ της Επιτροπής (ΓΔ Διερμηνείας) και του Συμβουλίου, με σκοπό την επισημοποίηση των βασικών υποχρεώσεων και των δύο μερών. (1) Εσωτερικός κανονισμός της Επιτροπής, C(2000) 3614 (ΕΕ L 308 της 8.12.2000, σ. 26). (2) Κανόνες που θέτουν σε ισχύ τον εσωτερικό κανονισμό της Επιτροπής, C(2001) 1. (3) Συμβουλευτικές επιτροπές, διαχειριστικές επιτροπές και κανονιστικές επιτροπές που διέπονται από την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23) η οποία αντικαθιστά την απόφαση 87/373/ΕΟΚ (ΕΕ L 197 της 18.7.1987, σ. 33).

ΠΑΡΑΡΤΗΜΑ II Μέθοδος υπολογισμού του κόστους που ανέπτυξε το Συνέδριο 1. Το πλήρες κόστος της ΓΔ Διερμηνείας που βαρύνει τον προϋπολογισμό («κόστος προ φόρου και συνταξιοδοτικής εισφοράς»), όπως υπολογίστηκε από τους ελεγκτές του Συνεδρίου, ισούται με το συνολικό κόστος το οποίο χρησιμοποιεί η ΓΔ Διερμηνείας για να καθορίσει τις διοργανικές τιμές χρέωσης συν τα γενικά έξοδα που δεν περιλαμβάνονται στους υπολογισμούς της ΓΔ Διερμηνείας (κόστος των ανώτερων στελεχών και του προσωπικού υποστήριξης που συμμετέχει σε δραστηριότητες που αφορούν δημοσιονομικά και οικονομικά θέματα, στη διοίκηση του ανθρώπινου δυναμικού και στη διοίκηση γενικότερα). 2. Αφαιρώντας τον κοινοτικό φόρο που καταβάλλουν οι μόνιμοι διερμηνείς και οι ΕΔΣ από το «κόστος προ φόρου και συνταξιοδοτικής εισφοράς» και προσθέτοντας τις πλασματικές εργοδοτικές συνταξιοδοτικές εισφορές για τους μόνιμους διερμηνείς (οι οποίες ανέρχονται στο διπλάσιο της εισφοράς που καταβάλλει ο υπάλληλος) (1), προκύπτει το κόστος για τον κοινοτικό προϋπολογισμό («κόστος μετά το φόρο και τη συνταξιοδοτική εισφορά»). Για τους ΕΔΣ το πλήρες κόστος για τον προϋπολογισμό περιλαμβάνει ήδη τις συνταξιοδοτικές εισφορές που καταβάλλουν τόσο οι εν λόγω διερμηνείς όσο και τα κοινοτικά όργανα σε εξωτερικό φορέα. (1) Σύμφωνα με το άρθρο 83 παράγραφος 2 του κανονισμού υπηρεσιακής κατάστασης, αφαιρείται μηνιαίως από τους μισθούς των υπαλλήλων συνεισφορά που αντιστοιχεί στο ένα τρίτο του κόστους χρηματοδότησης του συστήματος συνταξιοδότησης. Κατά συνέπεια, η «εργοδοτική εισφορά» είναι διπλάσια της εισφοράς του υπαλλήλου.

ΑΠΑΝΤΗΣΕΙΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ V. Εντός της Διεύθυνσης Διερμηνείας, η μονάδα συνεδριάσεων/συνεδρίων πρώτα εξετάζει κατά πόσον οι αιτήσεις διεξαγωγής συνεδριάσεων είναι σύμφωνες προς τους ισχύοντες κανόνες και μόνο εν συνεχεία εγκρίνει την παροχή υπηρεσιών διερμηνείας. VII. Το Ευρωπαϊκό Κοινοβούλιο τονίζει ότι, ως πολιτικό όργανο, πρέπει να μπορεί να αντιδρά ταχέως απέναντι σε πολιτικές καταστάσεις που σε ορισμένες περιπτώσεις είναι εξ ορισμού απρόβλεπτες. Ένας κώδικας δεοντολογίας εγκρίθηκε το 1999 και αναπροσαρμόσθηκε το 2004 προκειμένου να υπάρχουν κανόνες που θα ρυθμίζουν καλύτερα την παροχή υπηρεσιών διερμηνείας. Ενώ σε πολλές συνεδριάσεις στους κόλπους των δυο άλλων θεσμικών οργάνων που μνημονεύει η παρούσα έκθεση ενδέχεται να μην είναι αναγκαίες οι υπηρεσίες διερμηνείας, οι κοινοβουλευτικές συνεδριάσεις συνεπάγονται εν γένει την προσφυγή στη διερμηνεία (1). VIII. Οι εκθέσεις συνεδρίασης υπάρχουν για τις συνεδριάσεις των επιτροπών και αντιπροσωπειών. Θα επεκταθούν και σε άλλες κατηγορίες συνεδριάσεων, μεταξύ των οποίων και οι συνεδριάσεις των πολιτικών ομάδων. Η τακτική κατάρτιση περιοδικών εκθέσεων που αποσκοπούν στο να ευαισθητοποιήσουν τους αποδέκτες των υπηρεσιών διαταράχθηκε από δυσκολίες σε τεχνικό επίπεδο. Οι υπηρεσίες έχουν υποσχεθεί να βελτιώσουν την κατάσταση ήδη από τον Σεπτέμβριο 2005. 19. Ακόμη κι αν οι βουλευτές όφειλαν να επιβεβαιώνουν εκ των προτέρων την παρουσία τους στη συνεδρίαση, ο σεβασμός του γλωσσικού προφίλ μιας συνεδρίασης θα προσέκρουε σε πλήθος δυσκολίες, μεταξύ των οποίων και η δυσκολία κάλυψης των γλωσσικών αναγκών που απορρέουν από την παρουσία υπουργών, επιτρόπων, ακόμη και προσκεκλημένων εμπειρογνωμόνων στη συνεδρίαση. 20-21. Οι υπηρεσίες διερμηνείας επαληθεύουν τακτικά με τις υπηρεσίες-πελάτες την καταλληλότητα των πόρων που τους ζητούνται. Από το Σεπτέμβριο 2004, για την καλύτερη δυνατή αξιοποίηση των πόρων, αναλύουν επίσης τις εκθέσεις που καταρτίζονται μετά το πέρας των συνεδριάσεων των επιτροπών και αντιπροσωπειών και σύντομα θα αναλύουν και εκείνες που καταρτίζονται μετά το πέρας των συνεδριάσεων των πολιτικών ομάδων. Οι υπηρεσίες-πελάτες (επιτροπές και αντιπροσωπείες) τηρούν ενήμερο το γλωσσικό προφίλ των συνεδριάσεών τους, ώστε να μπορεί η Διεύθυνση Διερμηνείας να αξιοποιεί όσο το δυνατόν καλύτερα τους πόρους της. Οι πληροφορίες αυτές διαβιβάζονται τακτικά στο προεδρείο ώστε αυτό να μπορεί όποτε απαιτηθεί να αποφασίζει τις αναγκαίες αναπροσαρμογές. 30. Το Κοινοβούλιο λαμβάνει γνώση (άρθρο 139 του κανονισμού) ότι η κάλυψη των νέων επίσημων γλωσσών που προστέθηκαν μετά τη διεύρυνση είναι ακόμη ανεπαρκής λόγω της έλλειψης ειδικευμένου προσωπικού του οποίου η επιμόρφωση εναπόκειται στα κράτη μέλη. 31. Αν και ο διαγωνισμός που οργάνωσε η διοργανική υπηρεσία προσλήψεων (EPSO) για την πρόσληψη μαλτέζων διερμηνέων υπήρξε άγονος, η μαλτέζικη γλώσσα καλύπτεται στις συνεδριάσεις ολομελείας του Στρασβούργου μέσω εξωτερικών διερμηνέων και το ίδιο θα γίνει και το 2006 στις συνεδριάσεις ολομελείας των Βρυξελλών, χάρη στους μαλτέζους διερμηνείς που αποφοίτησαν από ένα πρόγραμμα επιμόρφωσης που χρηματοδοτήθηκε από τα κοινοτικά όργανα. 33-34. Οι υπηρεσίες του Κοινοβουλίου υπολογίζουν το άμεσο κόστος των υπηρεσιών διερμηνείας που παρέχονται από εξωτερικούς διερμηνείς βάσει των ισχυόντων κανόνων και ενημερώνουν τακτικά το μέσο κόστος μιας ημέρας διερμηνείας που πραγματοποιείται από εξωτερικό διερμηνέα. Οι υπηρεσίες υπόσχονται να μελετήσουν και ενδεχομένως να υιοθετήσουν την προτεινόμενη από το Ελεγκτικό Συνέδριο μέθοδο υπολογισμού ώστε να βελτιωθεί η γνώση του συνολικού κόστους των παρεχόμενων υπηρεσιών, συμπεριλαμβανομένων των υπηρεσιών που παρέχονται από τους μόνιμους διερμηνείς, και να αποδεσμευθούν οι αναγκαίοι για τη διαχείριση αυτών των δεδομένων πόροι. 38. Η διαπιστωμένη διαφορά στο κόστος μιας ημέρας διερμηνείας μεταξύ Κοινοβουλίου και ΓΔ Διερμηνείας εξηγείται δεόντως στο επόμενο σημείο 39, όπου το Ελεγκτικό Συνέδριο κάνει μνεία των ειδικών αναγκών που χαρακτηρίζουν το έργο του Κοινοβουλίου. 39. Η πολύ μεγάλη πυκνότητα συνεδριάσεων σε ένα τμήμα της εβδομάδας ή της ημέρας [σημείο 39 στοιχείο γ)] εξηγείται κυρίως από την ανάγκη να τηρούν οι πολιτικές ομάδες τις προθεσμίες κατάθεσης τροπολογιών ώστε να μεταφράζονται γραπτώς. Η προσθήκη εννέα νέων γλωσσών είχε ως συνέπεια να ορισθεί ως προθεσμία η Τετάρτη το βράδυ αντί της Πέμπτης το πρωί πριν από την ολομέλεια, με αποτέλεσμα μια αύξηση των συνεδριάσεων την Τετάρτη. Έχοντας επίγνωση της ανάγκης βελτίωσης του τρόπου χρήσης των πόρων, οι υπηρεσίες διερμηνείας αύξησαν τη διοργανική συνεργασία με την παροχή αμοιβαίως μονίμων διερμηνέων και προτίθενται να επεκτείνουν αυτή την πολιτική, προωθώντας τις περιόδους χαμηλής κοινοβουλευτικής δραστηριότητας. Οι επιφορτισμένες με την οργάνωση των συνεδριάσεων των επιτροπών και των αντιπροσωπειών υπηρεσίες κατάφεραν το 2004 να αυξήσουν τον αριθμό των συνεδριάσεων της Πέμπτης απόγευμα. Οι νυκτερινές συνεδριάσεις του Κοινοβουλίου [σημείο 39 στοιχείο δ)] οργανώνονται σε συνάρτηση με τις αποφάσεις που λαμβάνουν τα πολιτικά όργανα για την οργάνωση των εργασιών. Αφορούν κυρίως τις ολομέλειες του Στρασβούργου και των Βρυξελλών, ορισμένες συνεδριάσεις της επιτροπής προϋπολογισμών κατά την περίοδο έγκρισης των προϋπολογισμών, και ορισμένες συνεδριάσεις των επιτροπών συνδιαλλαγής. Αντιπροσωπεύουν ένα πολύ μικρό μερίδιο σε σχέση με τον γενικό όγκο των δραστηριοτήτων και αποτελούν αναπόσπαστο μέρος του ρυθμού λειτουργίας του Κοινοβουλίου των 25 κρατών μελών. 42. Το υψηλό κόστος των υπηρεσιών διερμηνείας με σύντομη προειδοποίηση απηχεί την οργανωτική ευελιξία που είναι αναγκαία εντός του Κοινοβουλίου. Όπως τονίσθηκε και στην απάντηση στο σημείο VII ανωτέρω, μπορεί να ζητηθούν κατεπειγόντως συνεδριάσεις λόγω της πολιτικής επικαιρότητας στην οποία το Κοινοβούλιο οφείλει να αντιδράσει. 43. Η καθυστερημένη ακύρωση συνεδριάσεων με διερμηνεία και η δυνατότητα βελτίωσης του σχεδιασμού των εργασιών είναι παράγοντες κόστους των οποίων τη σημασία οι διοικητικές υπηρεσίες τονίζουν τακτικά στους χρήστες. Προβλέπεται η ακόμα μεγαλύτερη ευαισθητοποίησή τους με την τακτική διαβίβαση, προς αυτούς, του κόστους των καθυστερημένων αυτών ακυρώσεων. Ωστόσο, οι αριθμοί που αναφέρονται από το Συνέδριο θα πρέπει να σχετικοποιηθούν, ώστε να αποφευχθεί οιαδήποτε παρερμηνεία. Πράγματι, μια συνεδρίαση αποτελείται συχνά, στη διάρκεια της ίδιας ημέρας, από μια σειρά περισσοτέρων επιμέρους συνεδριάσεων (συντονιστές, προεδρείο, ομάδες εργασίας κ.λπ.): η ακύρωση μίας ή περισσοτέρων επιμέρους συνεδριάσεων δεν έχει επίπτωση στον προϋπολογισμό, εφόσον οι διερμηνείς εργάσθηκαν στις άλλες συνεδριάσεις. Επιπλέον, τα στοιχεία για τις ακυρώσεις συνεδριάσεων περιλαμβάνουν επίσης τις «τεχνικές» ακυρώσεις που δεν έχουν καμία επίπτωση στον προϋπολογισμό για τη διερμηνεία, διότι αποσκοπούν αποκλειστικά στην αναδημιουργία της ίδιας συνεδρίασης που έχει ζητηθεί, με τροποποίηση των ωραρίων, των αιθουσών, του τόπου εργασίας ή των ζητούμενων γλωσσών. 44. Η διαχείριση της διερμηνείας θα πρέπει να συνδυάζει τη δημοσιονομική προσέγγιση της αμοιβής των διερμηνέων (οι εξωτερικοί διερμηνείς αμείβονται σε αδιαίρετη ημερήσια βάση, ακόμα και για μια σύντομη συνεδρίαση) και τη λογική της διοργάνωσης των κοινοβουλευτικών εργασιών κατά περιόδους μισής ημέρας ή κατά βραχύτερες ακόμη συνεδριάσεις. Κατά συνέπεια, ο δημοσιονομικός αντίκτυπος σε έξοδα διερμηνείας είναι περιορισμένος ή και μηδενικός όταν μια «επιμέρους συνεδρίαση» ή μια ομάδα εργασίας ακυρώνεται μεν, αλλά οι συγκεκριμένοι διερμηνείς εργάζονται σε άλλες συνεδριάσεις στη διάρκεια της ίδιας ημέρας (κατά μέσο όρο, το 70 % των διερμηνέων τους οποίους αφορά μια ακύρωση μπορούν να τοποθετηθούν σε άλλες συνεδριάσεις). Υπό αυτές τις συνθήκες, το Κοινοβούλιο θεωρεί ότι το κόστος των προγραμματισμένων και μη χρησιμοποιημένων υπηρεσιών διερμηνείας το 2003 ήταν χαμηλότερο του 5 % του συνόλου των κινητοποιηθέντων πόρων διερμηνείας (56 298 ημέρες διερμηνείας), ήτοι λίγο περισσότερο από το ήμισυ του ποσοστού και του κόστους που αναφέρονται από το Συμβούλιο. 55. Το Κοινοβούλιο επικροτεί την πρόοδο στη διοργανική συνεργασία στον τομέα της διερμηνείας. Η πρόοδος αυτή ξεπερνάει τις συστάσεις της «έκθεσης Chêne», ιδίως ως προς τις ευκαιριακές ανταλλαγές μονίμων διερμηνέων των παλαιών επισήμων γλωσσών. Ορισμένες διαφορές μεταξύ των οργάνων ως προς τους όρους εργασίας των διερμηνέων εξακολουθούν να αποτελούν τροχοπέδη στις ανταλλαγές μονίμων υπαλλήλων. Το θέμα είναι υπό μελέτη. 56. Ανεξάρτητα από τις πιθανές εξοικονομήσεις και βελτιώσεις της αποτελεσματικότητας, να σημειώσουμε ότι η ύπαρξη τριών υπηρεσιών διερμηνείας αντιστοιχεί στις ιδιαιτερότητες και τις ειδικές ανάγκες των συγκεκριμένων οργάνων. Τα χρονοδιαγράμματα εργασιών των οργάνων θα μπορούσαν να αποτελέσουν αντικείμενο μεγαλύτερης εναρμόνισης, ώστε να καταστεί πιο αποτελεσματική και πιο διαθέσιμη η υπηρεσία διερμηνείας, ειδικότερα στην περίπτωση των νέων γλωσσών. 57. Η έννοια του ανταγωνισμού δεν αφορά επ' ουδενί τις αποδοχές, που έχουν καθορισθεί με την επαγγελματική συλλογική σύμβαση στο ίδιο επίπεδο και για τα τρία όργανα της ΕΕ. Οι γενικοί γραμματείς των θεσμικών οργάνων, έχοντας επίγνωση της ανάγκης καλύτερης χρήσης των διαθέσιμων ανθρώπινων πόρων [σημείο 57 στοιχείο β)], αύξησαν πολύ αισθητά τη διοργανική συνεργασία και ξεκίνησαν ένα πρόγραμμα αμοιβαίας διάθεσης μονίμων διερμηνέων· είναι αποφασισμένοι να αυξήσουν τη συνεργασία σε αυτό τον τομέα. Η κοινή διαχείριση του πίνακα εξωτερικών διερμηνέων και η μεγαλύτερη συνεννόηση μεταξύ υπηρεσιών σχεδιασμού επιτρέπουν ήδη την αμοιβαία συμμετοχή σε έξοδα ταξιδίου [σημείο 57 στοιχείο γ)] σε βαθμό που ασφαλώς επιδέχεται περαιτέρω βελτίωση. 58. Η πολιτική και λειτουργική αυτονομία του Ευρωπαϊκού Κοινοβουλίου δεν συμβιβάζεται με μια οργανωτική πρακτική που θα συνίστατο στην υποχρεωτική υποβολή των αιτήσεων επισήμων συνεδριάσεων σε διοικητική διαιτησία, αναπόφευκτη τη στιγμή της διαχείρισης των διαθέσιμων πόρων και, σε τελευταία ανάλυση, στην εξάρτηση της διεξαγωγής των συνεδριάσεών του από μια τέτοια τεχνική διαιτησία. Συνεπώς, η σύσταση μιας ενιαίας υπηρεσίας που θα παρέχει υπηρεσίες διερμηνείας σε όλα τα όργανα δεν μπορεί να γίνει δεκτή από το Ευρωπαϊκό Κοινοβούλιο. Αφετέρου, η «έκθεση Chêne», στα συμπεράσματά της του 2002 προς τους γενικούς γραμματείς των οργάνων μετά από εμπεριστατωμένη μελέτη, συνιστούσε επέκταση της συνεργασίας αντί της συγχώνευσης των υπηρεσιών. Τέλος, σε οικονομικούς όρους, η σύσταση μιας ενιαίας υπηρεσίας που θα παρέχει διερμηνεία σε όλα τα όργανα δεν θα μείωνε το πρόσθετο κόστος που επιβαρύνει τη διοργάνωση των συνεδριάσεων του ΕΚ (κόστος των αποστολών στο Στρασβούργο, περισσότερες αποστολές, αντικειμενικοί παράγοντες που θεωρούνται δικαιολογημένοι από το Συνέδριο). Δεν θα οδηγούσε επίσης σε μείωση της ένδειας διερμηνέων με προσόντα, η οποία επηρεάζει ορισμένες γλώσσες. 62. Το Κοινοβούλιο ανέκαθεν επιδίωκε αναλογία 50/50 μεταξύ εξωτερικών διερμηνέων (ΕΔΣ) και μονίμων, αναλογία βεβαίως που είναι υπέρ των ΕΔΣ σε περιόδους αιχμής αλλά που σταθεροποιήθηκε το 2004 σε 52 % μονίμους έναντι 48 % ΕΔΣ. 63. Οι υπηρεσίες του Κοινοβουλίου προσπαθούν, ιδίως μετά τη δημιουργία της ενιαίας υπηρεσίας πληρωμών προς τους ΕΔΣ, να ελέγχουν αυστηρότερα τα έξοδα ταξιδίου που ζητούν οι ΕΔΣ. Σκοπός είναι η εφαρμογή των χαμηλότερων δυνατόν τιμών με παράλληλη τήρηση των κειμένων κανόνων και όσο το δυνατόν μεγαλύτερη ευθυγράμμιση με τα κριτήρια που ισχύουν για τους μονίμους διερμηνείς. Το Ευρωπαϊκό Κοινοβούλιο είναι έτοιμο να ξεκινήσει, μαζί μα τα άλλα θεσμικά όργανα, μια επαναδιαπραγμάτευση της σύμβασης με την AIIC. 64-65. Η κατηγορία αεροπορικού εισιτηρίου που αναφέρεται στο άρθρο 10 των όρων εφαρμογής της ισχύουσας σύμβασης («ένα εισιτήριο ΙΑΤΑ το οποίο μπορεί να ανταλλάξει και του οποίου η αξία μπορεί να του επιστραφεί στη χαμηλότερη τιμή που δεν υπόκειται σε περιορισμούς») δεν αντιστοιχεί στο εισιτήριο που υπόκειται σε περιορισμούς. Όποτε χρειασθεί πάντως, οι υπηρεσίες του Κοινοβουλίου δέχονται να επιστρέψουν τα έξοδα ταξιδίου βάσει μειωμένου τιμολογίου υποκείμενου σε περιορισμούς, διασφαλίζοντας στον διερμηνέα την επιστροφή ποινικών ρητρών που θα του επιβάλλονταν για κάποιο υπηρεσιακό λόγο. Η υπηρεσία διαχείρισης ενθαρρύνει τους ΕΔΣ να κάνουν χρήση αυτής της δυνατότητας, ακόμη και να απευθύνονται συστηματικά στο ταξιδιωτικό γραφείο με το οποίο έχει σύμβαση το Κοινοβούλιο και το οποίο οφείλει να εφαρμόζει είτε τιμές κατόπιν διαπραγμάτευσης είτε τις καλύτερες διαθέσιμες τιμές. Αφετέρου, σε ορισμένες περιπτώσεις και σε ορισμένες γραμμές (π.χ. Βρυξέλλες-Στρασβούργο κατά τις συνόδους ολομελείας του Κοινοβουλίου) κανένα ανταλλάξιμο εισιτήριο δεν είναι διαθέσιμο φθηνότερα από την τιμή της business class. 66. Σε συνεργασία με τη δημιουργηθείσα τον Οκτώβριο 2004 νέα ενιαία υπηρεσία πληρωμών προς τους ΕΔΣ, οι υπηρεσίες του Κοινοβουλίου δημιούργησαν μια μονάδα επίβλεψης των δαπανών που σχετίζονται με τις προσλήψεις ΕΔΣ. 67. Αληθεύει ότι το Κοινοβούλιο ανέκαθεν εφάρμοζε το άρθρο 9 παράγραφος 2 της επαγγελματικής σύμβασης θεωρώντας ότι αποσκοπούσε στην ισότητα των ισχυόντων τιμολογίων και όχι στους κανόνες κατάτμησης των ημερησίων αποζημιώσεων. Οι διατάξεις του νέου κανονισμού υπηρεσιακής κατάστασης κάνουν πλέον διάκριση μεταξύ ημερήσιας αποζημίωσης και αποζημίωσης διαμονής. Μια επαναδιαπραγμάτευση της σύμβασης με την AIIC θα επέτρεπε να διευκρινιστούν αυτές οι διατάξεις. 72. Η διάρκεια των συνεδριών διερμηνείας ορίζεται σε 3,5 ώρες για τις συνήθεις συνεδριάσεις. Εάν η αιτούσα υπηρεσία το ζητήσει, η συνεδρία μπορεί πάντως χωρίς δυσκολία να ανέλθει σε 4 ώρες ή και παραπάνω, μέσω μιας ενίσχυσης των ομάδων των διερμηνέων. 82. Οι υπηρεσίες του Κοινοβουλίου που χρησιμοποιούν τη διερμηνεία θα μελετήσουν τις καλύτερες πρακτικές των άλλων οργάνων, για να βελτιώσουν το σχεδιασμό των εργασιών με σεβασμό παράλληλα των πολιτικών πτυχών που υπενθυμίζονται στην απάντηση στο σημείο VII. 83-84. Η κάλυψη των αναγκών διερμηνείας σε νέες επίσημες γλώσσες βελτιώνεται χάρη σε σημαντικές προσπάθειες των οργάνων για την ανεύρεση διερμηνέων και την συμπληρωματική επιμόρφωσή τους. Να σημειώσουμε πάντως ότι τα νέα κράτη μέλη έχουν κεντρικό ρόλο να παίξουν στον τομέα της κατάρτισης των διερμηνέων. 85-86. Η πλήρης πολυγλωσσία, όπως την επιθυμεί το Κοινοβούλιο, έχει μεγάλο κόστος που μπορεί να ελεγχθεί καλύτερα αναλόγως του τύπου οργάνωσης των κοινοβουλευτικών εργασιών και μέσω ενός βέλτιστου σχεδιασμού των συνεδριάσεων. Το κόστος αυτό είναι επίσης προϊόν πολιτικών αποφάσεων σχετιζόμενων με την οργάνωση των εργασιών (χρονοδιαγράμματα και τόποι εργασίας). 87. Η Διεύθυνση Διερμηνείας του Κοινοβουλίου εφαρμόζει μινιμαλιστική πολιτική στις εφεδρικές ομάδες διερμηνέων. Προγραμματίζει μια μόνο ομάδα ανά ημέρα, και τούτο μόνο για τις ημέρες αιχμής, και η ομάδα αυτή στο τέλος πάντα χρησιμοποιείται εν όλω ή κατά μεγάλο μέρος της. 88. «Βλέπε την απάντηση του Κοινοβουλίου στο σημείο 44». 90-91. Οι υπηρεσίες του Κοινοβουλίου έχουν ξεκινήσει μια αυστηρότερη εφαρμογή της σύμβασης με την AIIC, μια μεγαλύτερη ενοποίηση των πληροφορικών συστημάτων και μια βελτίωση της διοργανικής συνεργασίας και υπόσχονται να συνεχίσουν σε αυτή την κατεύθυνση. Το Κοινοβούλιο είναι ανοικτό σε αναδιαπραγμάτευση της σύμβασης. 92. Το Κοινοβούλιο εκτιμά ότι πρέπει να διαθέτει ένα σώμα μονίμων διερμηνέων ως εγγύηση ανεξαρτησίας και αυτονομίας του. Αφετέρου, η ευκαιριακή χρήση εξωτερικών διερμηνέων ανάλογα με τις ανάγκες επιτρέπει την απορρόφηση των περιόδων αιχμής και τον έλεγχο του δημοσιονομικού βάρους. Η αναλογία 50/50 μοιάζει μια λογική συμβιβαστική λύση μεταξύ αυτονομίας και ευελιξίας της υπηρεσίας. 93. Η διάρκεια των συνεδριάσεων ορίζεται από τα πολιτικά και τα κοινοβουλευτικά όργανα και μπορεί να ξεπεράσει τη συμβατική διάρκεια των 3,5 ωρών όπως αναφέρεται και στο σημείο 72. Η υπηρεσία διερμηνείας οφείλει να καλύπτει κάθε αίτηση σύμφωνη προς τους κανόνες και προς το σκοπό αυτό διαθέτει τους διερμηνείς στις συνεδριάσεις στο πλαίσιο της τήρησης των ισχυόντων στο θέμα των συνθηκών εργασίας κανόνων. 94. Στις πολιτικές αρχές του Κοινοβουλίου εναπόκειται να αποφασίσουν εάν θέλουν ή όχι τη δική τους αυτόνομη υπηρεσία διερμηνείας που θα συμμετέχει σε ευρύτερες διοργανικές συνεργασίες ή εάν προτιμούν να προωθήσουν τη δημιουργία ενός ενιαίου οργανισμού που θα παρέχει υπηρεσίες διερμηνείας σε όλα τα όργανα. (1) To άρθρο 138 του κανονισμού του Κοινοβουλίου ορίζει ότι: «1. Όλα τα έγγραφα του Ευρωπαϊκού Κοινοβουλίου πρέπει να συντάσσονται στις επίσημες γλώσσες. 2. Όλοι οι βουλευτές έχουν το δικαίωμα να μιλούν στο Κοινοβούλιο στην επίσημη γλώσσα της επιλογής τους. Για τις ομιλίες που γίνονται σε μία από τις επίσημες γλώσσες της Κοινότητας γίνεται ταυτόχρονη διερμηνεία σε όλες τις άλλες επίσημες γλώσσες και σε οποιαδήποτε άλλη γλώσσα κρίνει αναγκαίο το Προεδρείο. 3. Στις συνεδριάσεις των επιτροπών και των αντιπροσωπειών εξασφαλίζεται διερμηνεία από και προς τις επίσημες γλώσσες που χρησιμοποιούνται και ζητούνται από τα τακτικά ή αναπληρωματικά μέλη κάθε επιτροπής ή αντιπροσωπείας. 4. Στις συνεδριάσεις επιτροπής ή αντιπροσωπείας εκτός των συνήθων τόπων εργασίας, πραγματοποιείται διερμηνεία από και προς τις γλώσσες των μελών τα οποία έχουν επιβεβαιώσει τη συμμετοχή τους στη συνεδρίαση. Το καθεστώς αυτό μπορεί, κατ’ εξαίρεση, να απλοποιηθεί με τη συμφωνία των μελών της επιτροπής ή της αντιπροσωπείας. Σε περίπτωση διαφωνίας, αποφασίζει το Προεδρείο.»

ΑΠΑΝΤΗΣΕΙΣ ΤΟΥ ΣΥΜΒΟΥΛΙΟΥ Η Γενική Γραμματεία του Συμβουλίου υποδέχεται με ικανοποίηση την έκθεση του Ευρωπαϊκού Ελεγκτικού Συνεδρίου σχετικά με τις δαπάνες διερμηνείας των θεσμικών οργάνων της ΕΕ. Η έκθεση αυτή θα μπορούσε να χρησιμεύσει ως βάση για τον περαιτέρω εξορθολογισμό της χρήσης των υπηρεσιών διερμηνείας στο μέλλον. Παρατηρήσεις επί ορισμένων επί μέρους σημείων της έκθεσης 10-11. Ο πίνακας 1 και οι αναλύσεις των σημείων 10 και 11 δεν εξηγούν πλήρως την αύξηση των ημερών διερμηνείας στο Συμβούλιο μεταξύ των ετών 1998 και 2002 (+9 %). Ο κύριος λόγος αυτής της αύξησης είναι η σημαντική ανάπτυξη των δραστηριοτήτων του Συμβουλίου και του αριθμού των συνεδριάσεων (+39 %) που πραγματοποιήθηκαν στο Συμβούλιο κατά το διάστημα αυτό (βλέπε παρακάτω πίνακα 1). Πίνακας 1 Ημέρες παροχής υπηρεσιών διερμηνείας στο Συμβούλιο, συμπεριλαμβανομένων των γλωσσών των νέων κρατών μελών, σε σύγκριση με τον αριθμό των συνεδριάσεων (βάση 1998 = 100) 1998 1999 2000 2001 2002 2003 2004 Συνεδριάσεις του Συμβουλίου 100 105,8 112,2 132,7 139 135,8 124,8 Ημέρες παροχής υπηρεσιών διερμηνείας στο Συμβούλιο 100 96,8 96,3 105,6 109,1 103,9 89,9 Όσον αφορά τη μείωση κατά –13 % των ημερών διερμηνείας στο Συμβούλιο το 2004, πρέπει να τονιστεί ότι ο αριθμός των συνεδριάσεων το 2004 μειώθηκε κατά –8 %. Επί πλέον δε, πρέπει να ληφθούν υπόψη οι ακόλουθοι παράγοντες: — από την 1η Μαΐου 2004 μειώθηκε ο αριθμός των συνεδριάσεων με διερμηνεία, βάσει της απόφασης αριθ. 56/04 του ΓΓ/ΥΕ, — τα παλαιά κράτη μέλη (πρώην ΕΕ-15) υπέβαλαν λιγότερες αιτήσεις για παροχή διερμηνείας το 2004 σε σύγκριση με το παρελθόν, — η ΓΔ Διερμηνείας δεν ήταν σε θέση να ικανοποιήσει όλες τις αιτήσεις διερμηνείας για τις νέες γλώσσες. 28. Πρέπει να προστεθεί ότι ο προϋπολογισμός του Συμβουλίου καλύπτει επίσης το 50 % των δαπανών διερμηνείας της επιτροπής των μόνιμων αντιπροσώπων. 35. Το γεγονός ότι η έννοια του «MAD» (mise à disposition) δεν είναι σαφής και έχει κατ’ επανάληψη αλλάξει με την πάροδο των ετών καθιστά ιδιαίτερα αμφίβολη την αξιοπιστία οποιασδήποτε ανάλυσης βασίζεται στην έννοια αυτή. 49. Θα πρέπει να επισημανθεί ότι ακόμα κι όταν το Συμβούλιο ακυρώνει μια συνεδρίαση για την οποία έχει ζητηθεί διερμηνεία και πρέπει να πληρωθεί, αυτό δεν σημαίνει ότι οι διερμηνείς μένουν άεργοι. Σύμφωνα με τη μέχρι τώρα εμπειρία του Συμβουλίου, η ΓΔ Διερμηνείας μπορεί, και το έχει ήδη πράξει, να χρησιμοποιήσει ορισμένους από τους διερμηνείς για άλλες συνεδριάσεις εντός της Επιτροπής ή σε άλλα όργανα που εξυπηρετούνται από τη ΓΔ Διερμηνείας. 94. Η Γενική Γραμματεία του Συμβουλίου υποστηρίζει την ιδέα να διεξαχθεί μια ανεξάρτητη εκτίμηση των ενδεχόμενων ωφελημάτων από τη δημιουργία μιας ενιαίας διοργανικής υπηρεσίας που θα παρέχει υπηρεσίες διερμηνείας σε όλα τα όργανα της ΕΕ.